Introvert VS ekstrovert : mana satukah yang lebih baik?

Apabila hujung minggu menjelma, apakah aktiviti yang ideal untuk anda?

Adakah anda suka keluar gathering bersama sekumpulan besar rakan-rakan, menghadiri konsert atau pergi ke parti? Ataupun anda seorang yang lebih suka duduk di rumah membaca buku atau sekadar keluar bersarapan bersama seorang teman akrab?

Pakar psikologi menggunakan respon kepada soalan seperti ini untuk mengenal pasti tahap introversi atau ekstroversi seseorang. Ciri peribadi seorang individu berkait rapat dengan pilihan keutamaan bagaimana dia berinteraksi dengan orang lain dan memberi impak kepada kesihatan diri.

Introversi dan ekstroversi telah menjadi subjek teori psikologi selama berpuluh dekad lamanya. Hari ini, ahli psikologi yang mengkaji personaliti sering melihat introversi dan ekstroversi sebagai model personaliti lima faktor.

Teori ini menyatakan keperibadian seseorang boleh dijelaskan berdasarkan tahap lima ciri personaliti iaitu:

Teori ini merangkumi nilai personaliti dalam satu spektrum, misalnya anda mungkin seorang yang lebih ekstrovert, lebih introvert atau berada di tengah-tengah.

Pakar psikologi yang menggunakan lima model ini melihat keperibadian seorang ekstrovert mempunyai komponen yang pelbagai. Orang yang ekstrovert lebih cenderung menjadi sosial, lebih banyak bercakap, bersikap tegas, suka mencari sesuatu yang mengujakan dan lebih banyak mengalami emosi positif.

Manakala orang yang introvert pula lebih bersifat pendiam dan banyak menyendiri ketika interaksi sosial. Walau bagaimanapun, perlu diingatkan bahawa sifat pemalu dan anti sosial tidak sama dengan keperibadian introvert. Menurut Susan Cain, seorang penulis yang juga merupakan seorang introvert, beliau hanya berbeza dari segi sosial. Orang yang introvert juga tidak boleh hidup tanpa keluarga dan rakan-rakan, namun mereka juga inginkan masa bersendiri.

Pada tahun 2011, ahli-ahli psikologi di Wellesley College berpendapat bahawa introvert mempunyai beberapa jenis yang berlainan. Disebabkan introversi dan ekstroversi meliputi kategori yang luas, maka tidak bermakna setiap orang yang introvert dan ekstrovert itu sama.

Menurut kumpulan penyelidik itu, introversi boleh dibahagikan kepada empat kategori:

Pakar psikologi berpendapat ekstroversi berkorelasi dengan emosi positif. Ini bermakna orang yang ekstrovert cenderung untuk menjadi lebih gembira daripada orang yang introvert. Namun demikian, mereka juga menemui bukti bahawa "introvert gembira" itu juga wujud. Dalam kajian yang mengkaji peserta gembira, satu pertiga daripada responden adalah introvert.

Menurut Susan Cain, masyarakat hari ini lebih gemar memandang positif kepada orang yang ekstrovert. Dalam kelas atau di pejabat misalnya, aktiviti yang datang secara semula jadi bagi ekstrovert seperti kerja berkumpulan amat digalakkan sehingga kerap kali menenggelamkan potensi orang introvert.

Cain juga menjelaskan yang orang introvert juga mempunyai beberapa kelebihan seperti berfikiran kreatif. Selain itu, seorang introvert juga boleh menjadi bos yang baik di tempat kerja kerana mereka akan memberi ruang dan kebebasan kepada kakitangan untuk menyempurnakan sesuatu projek di samping lebih fokus kepada pencapaian matlamat organisasi berbanding kejayaan diri sendiri.

Kesimpulannya, walaupun sifat ekstrovert lebih dihargai dalam masyarakat, menjadi introvert juga ada kebaikan tersendiri. Jadi, tidak ada isu mana satukah yang lebih baik. Allah telah menjadikan setiap makhluk-Nya unik dan ada kelebihan masing-masing. Apa yang lebih penting adalah seseorang itu memahami keperibadian sendiri supaya dapat berinteraksi dan bekerja bersama orang lain dengan lebih efektif.


Apa Itu Al-Quran, Hadis, Sunnah, Ijmak dan Qiyas?

Kami pasti di kalangan individu-individu bukan Islam yang tertanya-tanya tentang Islam, seperti mana ada di kalangan umat Islam ada yang mempunyai perasaan ingin tahu serta mahu memahami apa kandungan serta perbezaan Islam dengan agama-agama lain.

Pada zaman sekarang, usaha untuk memahami agama Islam agak kurang diberikan perhatian oleh sesetengah pihak berikutan pengaruh media-media yang kerap meletakkan Islam sebagai agama keganasan dan pergaduhan, yang lebih gemar mengajak penganutnya supaya 'berjihad' membunuh orang bukan Islam.

Artikel ini ditulis bukan untuk mengajak anda mengenali Islam lebih lanjut. Artikel ini hanya untuk menjelaskan kepada anda apa elemen rujukan penting dalam Islam, kerana kami mendapati ada di kalangan pembaca Iluminasi yang dilihat berminat hendak mengetahui perkara ini dalam ruangan komen.

Dalam setiap perkara berkenaan Islam, semuanya mesti diteliti melalui beberapa rujukan berikut terlebih dahulu.

Al-Quran adalah kitab suci umat Islam yang terkandung firman-firman Allah swt. yang disampaikan melalui Malaikat Jibrail kepada Rasulullah saw. Namun, al-Quran sendiri sebenarnya dijilidkan atau dibukukan hanya selepas kewafatan (kematian) Rasulullah saw. Walaupun begitu sejak mula lagi, Rasulullah saw. telah meminta penulis-penulis wahyu supaya mencatatkan semua wahyu yang diturunkan, selepas Baginda menerimanya.

Selepas kewafatan Rasulullah saw., berlaku peperangan Yamamah yang mengorbankan ramai individu penghafal wahyu. Ini menimbulkan kerisauan pada pemimpin Islam pada waktu tersebut, jadi Khalifah Abu Bakar as-Siddiq dan Umar al-Khattab pun mengarahkan Zaid bin Thabit pakar hafalan wahyu ketika itu, untuk mula mengumpulkan ayat-ayat al-Quran dalam bentuk jilid yang digelarkan Suhuf. Suhuf kekal digunakan selama beberapa belas tahun sebelum berlaku percanggahan pendapat tentang cara membaca Suhuf yang ada, ekoran perbezaan cara bacaan mengikut kawasan.

Khalifah Uthman bin Affan memanggil semula Zaid bin Thabit untuk mewujudkan satu sistem kaedah pembacaan al-Quran universal, agar perselisihan pendapat dapat dikurangkan. Jadi mereka bersetuju untuk mengikut kaedah pembacaan dan tulisan asal orang Quraisy, yang menjadi cara asal wahyu diturunkan. Hasil daripada usaha itu lahirlah sistem tulisan dan bacaan al-Quran dengan nama Rasm Uthmani sempena nama Khalifah Uthman bin Affan, yang berjaya menyatupadukan bentuk tulisan al-Quran. Sehingga kini kaedah tersebut menjadi asas bentuk tulisan dan bacaan al-Quran yang digunapakai.

Al-Quran mengandungi firman-firman Allah swt. yang dibahagikan kepada 114 surah (chapters), 30 juzuk (volumes) dan terkandung 6236 ayat (verses). Ayat-ayat dalam al-Quran boleh dibahagikan kepada dua kumpulan bergantung kepada kawasan di mana ayat tersebut diturunkan, sama ada di Mekah atau di Madinah. Ayat yang turun di Mekah yang digelarkan kumpulan surah Makkiyah, diwahyukan sebelum peristiwa Hijrah sementara ayat yang turun di Madinah digelarkan kumpulan surah Madaniyah. Kumpulan ayat ini turun selepas peristiwa Hijrah.

Hadis dan sunnah adalah dua elemen yang datang daripada individu yang sama, iaitu Rasulullah saw. Bagaimanapun kandungannya pula mungkin berbeza-beza di antara satu sama lain, walaupun kelihatan hampir serupa. Ada pendapat yang menyamakan kedua-duanya ke dalam satu kategori yang sama, ada pendapat yang menyatakan hadis dan sunnah adalah dua perkara berbeza.

Hadis adalah segala apa yang disandarkan keluar daripada Rasulullah, daripada segi perkataan, perbuatan, sifat, tindak balas, reaksi dan juga kelakuan. Sunnah pula adalah segala perbuatan fizikal yang dilakukan oleh Rasulullah saw. yang mengajak orang ramai lebih mendekati Islam.

Hadis dan sunnah mempunyai definisi yang luas, tetapi kedua-duanya mempunyai satu persamaan besar - sumbernya adalah percakapan dan kaedah kehidupan Rasulullah saw. Hadis dan sunnah menjadi rujukan kedua selepas al-Quran kerana ayat-ayat yang terkandung dalam al-Quran mempunyai maksud yang universal dan memerlukan penjelasan lebih terperinci.

Sebagai contoh, di dalam al-Quran wujud arahan mewajibkan solat tetapi bagaimana hendak melakukan solat itu tidak dinyatakan di dalam kitab tersebut. Jadi orang Islam pada zaman Rasulullah saw. merujuk kepada Rasulullah bagaimana hendak mengerjakan solat. Di dalam al-Quran juga tidak wujud arahan berapa kali seorang Muslim perlu solat, jadi Rasulullah saw. akan memberikan panduan kepada umat Islam.

Membaca al-Quran secara literal sahaja tanpa merujuk kepada hadis dan sunnah pasti akan membawa kepada banyak masalah. Atas sebab itulah banyak pihak menyalah anggap Islam sebagai agama yang bermasalah kerana mereka membaca al-Quran tanpa memahami kepentingan hadis dan sunnah. Banyak pihak Muslim sendiri melakukan kesilapan sama dalam memahami al-Quran membabi buta sehingga merasakan Allah swt. mengarahkan mereka melakukan keganasan di muka bumi 'demi agama Allah' sedangkan jika dirujuk hadis dan sunnah, amat jelas tindakan mereka itu tidak selari dengan ajaran Rasulullah.

Satu kelemahan hadis dan sunnah ini adalah faktor kesahihannya tidak dapat dijamin kebenarannya. Hadis dan sunnah boleh dikategorikan dalam beberapa kumpulan, yang digelarkan hadis sahih iaitu hadis yang benar, hadis dhaif iaitu hadis yang lemah serta dibimbangi kebenarannya dan hadis palsu yang sudah diketahui status kepalsuannya. Oleh kerana itu, status hadis dan sunnah perlu diteliti serta diperiksa terlebih dahulu kebenarannya sebelum diambil dan disebarkan.

Bagi umat Islam khasnya di Malaysia, tidak ada sebarang kesalahan sekiranya mereka ada kesangsian sesuatu hadis atau sunnah yang datang pada mereka, kerana umat Islam digalakkan untuk senantiasa memeriksa terlebih dahulu status hadis tersebut, melalui pakar hadis, Jabatan Agama dan juga mufti-mufti yang dilantik dalam membantu masyarakat.

Ijma atau Ijmak adalah perkataan bahasa Arab yang membawa maksud satu azam atau tekad yang dipegang. Definisi sebenar ijmak pula bererti satu persetujuan atau kesepakatan yang dicapai oleh golongan-golongan bijak pandai ilmu al-Quran, hadis dan sunnah dalam mewartakan atau menetapkan hukum dalam agama Islam.

Ijmak adalah tahap ketiga dalam menentukan perihal arahan dan larangan dalam agama Islam, dimestikan selari dengan apa yang terkandung dalam al-Quran serta hadis dan sunnah yang sudah diiktiraf benar.

Sesuatu ijmak itu hanya boleh dicapai sekiranya semua pihak bersetuju tentang perkara tersebut, dengan ijmak tidak akan termaktub sekiranya ada satu pihak berbeza pandangannya. Sistem ijmak perlu ada kerana memang tidak dapat dinafikan akan tetap wujud perbezaan pandangan sesama manusia, walaupun di kalangan pakar ilmu agama Islam sendiri.

Ada banyak perkara yang diputuskan melalui persetujuan ijmak berdasarkan al-Quran dan hadis, selepas kewafatan Rasulullah saw. Antaranya adalah perkara yang melibatkan harta pusaka, kewajipan zakat fitrah, status urusan jual beli dan pelbagai lagi perkara yang kerap dilakukan umat Islam setiap hari.

Secara ringkasnya, ijmak adalah kesepakatan yang menjaga status sesebuah masyarakat Muslim dari segi aspek pendidikan, pemerintahan, politik dan kemasyarakatan, yang berhubung dengan perkara duniawi yang tidak ada hukum jelas dinyatakan dalam al-Quran, hadis dan sunnah.

Qiyas adalah ilmu pengetahuan dan kemahiran yang sepatutnya dimiliki oleh semua umat Islam. Ini kerana kemahiran qiyas sangat membantu dalam situasi melibatkan masyarakat dan juga dalam bentuk individu perseorangan.

Dari segi bahasa, qiyas membawa maksud mengukur, membanding dan menyamakan antara dua hal yang berkait, sama ada perkara itu berbentuk fizikal ataupun dalam bentuk abstrak. Dalam bahasa ringkasnya, qiyas adalah proses mengambil pengajaran daripada satu perkara lain yang jelas hukumnya dalam al-Quran, sunnah dan hadis - kepada satu perkara lain yang lebih kecil isunya.

Dalam bahasa Inggeris, qiyas boleh diterjemahkan sebagai 'analogical reasoning. Sebagai contoh, isu pengharaman rokok untuk dihisap oleh umat Islam sebenarnya dibuat berdasarkan kepada proses qiyas. Pada asasnya, tidak ada larangan dalam al-Quran, hadis dan sunnah berkenaan larangan merokok.

Bagaimanapun, umat Islam dilarang menyakitkan diri sendiri dengan meneguk racun yang mampu mendatangkan mudarat pada badannya, dengan larangan ini disebut jelas dalam al-Quran. Dengan menggunakan proses qiyas, rokok diisytiharkan mengandungi kandungan racun yang merosakkan tubuh dan membawa kepada kematian tanpa mengambil kira sama ada kematian secara cepat atau lambat.

Oleh kerana meminum racun hukumnya haram, rokok dianggap sebagai cabang kepada racun. Jadi qiyas digunakan bagi pengharaman rokok adalah kerana penghisap rokok sebenarnya sama seperti memasukkan racun ke dalam badan.

Begitulah serba sedikit penerangan tentang empat bahagian paling penting yang menjadi panduan hidup seorang umat Islam. Bunyinya nampak kompleks tetapi empat perkara ini jika dituruti, mampu menyelamatkan kita semua daripada kerosakan dan kecelakaan. Kami harap penerangan ini dapat menjawab serba sedikit persoalan anda tentang dari mana datangnya rujukan-rujukan yang kerap disebutkan, apabila berbicara tentang ilmu agama Islam.

Ini hanyalah sedikit sahaja perkongsian yang langsung tidak boleh dikatakan memadai untuk lebih memahami keempat-empat rujukan penting ini, namun sebagai satu bentuk pengenalan, rasanya sudah cukup untuk mula membuatkan anda jadi lebih memahami bagaimana banyak salah faham terhadap agama Islam boleh berlaku.


Keajaiban yang berlaku semasa kelahiran Nabi Muhammad S.A.W

Kedatangan Baginda telah disebutkan di dalam tiga buah kitab Samawi sebelum Al-Quran diturunkan lagi. Kelahiran Nabi Muhammad S.A.W pada tarikh 12 Rabiulawal, Hari Isnin bersamaan tahun 20 April 571 Masihi, tahun Gajah di Makkatul Mukarramah, semasa 4 tahun pemerintahan Raja Kisra Anu Syirwan (Raja Parsi).

Peristiwa ajaib yang berlaku ke atas Nabi Muhammad S.A.W disebut sebagai Irhas. Irhas bermaksud satu perkara luar biasa bagi manusia normal dan hanya diberikan kepada bakal nabi sahaja. Irhas dikategorikan kepada tiga iaitu:

Ini hanyalah sebahagian daripada kelebihan dan kejadian unik yang terjadi kepada Baginda Rasulullah S.A.W. Banyak lagi yang kita dapat ketahui melalui hadith sahih dan juga sirah Islam yang telah dicatatkan.

Marilah kita sama-sama memberikan salam dan salawat kepada manusia terbaik yang pernah wujud atas muka bumi ini.

Kisah keajaiban kelahiran Nabi Muhammad S.A.W mendapat pertikaian dan bercanggah dengan sesetengah ilmuan Islam serta aliran. Harapan kami pembaca yang tidak sependapat dapat berlapang dada dengan artikel ini. Ustaz Kazim Elias dan Ustaz Don Daniyal juga pernah bercerita tentang kehebatan dan keajaiban kelahiran nabi di kaca televisyen.


5 kejadian tsunami paling buruk dalam sejarah

Apabila dasar lautan bergerak, begitu jugalah air yang berada di permukaan turut sama merasai pergerakan itu. Tsunami ialah beberapa siri ombak besar yang terhasil daripada pergerakan di dasar lautan akibat gempa bumi atau letusan gunung berapi. Tsunami boleh terjadi berhampiran daratan atau boleh bergerak beribu batu jauhnya jika ia bermula dari laut dalam.

Tidak kira dari mana punca tsunami, ia sering menyebabkan kemusnahan dan kerosakan di tempat ia melanda.

Sebagai contoh, pada 11 Mac 2011, Jepun diserang gempa bumi berukuran 9.0 skala Richter yang terjadi di tengah-tengah lautan 130km jauhnya dari bahagian timur bandar Sendai. Gempa bumi itu sangat kuat sehingga ia mencetuskan tsunami yang menghapuskan bandar tersebut dan kawasan di sekelilingnya.

Gempa bumi itu juga menyebabkan beberapa tsunami kecil yang bergerak merentasi Lautan Pasifik sehingga menyebabkan kerosakan di Hawaii dan beberapa pesisiran pantai barat Amerika Syarikat.

Ribuan orang mati disebabkan gempa bumi dan tsunami tersebut manakala ramai lagi kehilangan tempat tinggal. Walau bagaimanapun, ia bukanlah tsunami paling teruk pernah terjadi kerana menyebabkan kematian antara 18,000 hingga 20,000 orang "sahaja". Kami kongsikan 5 tsunami paling kritikal pernah berlaku dalam sejarah:

Gempa bumi megathrust terjadi pada tahun 1707 di Hoei merupakan gempa kedua terbesar pernah berlaku di Jepun selepas gempa Tohoku pada tahun 2011. Gegaran sekuat 8.6 skala Richter itu telah menyebabkan tsunami bergerak laku di barat daya pesisiran Kochi dan menjadi setinggi antara 25 hingga 32 kaki di sesetengah lokasi. Seramai 30,000 mangsa telah terkorban dalam kejadian itu.

Selain gempa bumi yang menghasilkan tsunami, letusan gunung berapi juga mampu melakukan perkara yang sama. Pada 27 Ogos 1883, empat letusan besar dari Gunung Berapi Krakatoa di Indonesia telah menyebabkan empat tsunami berbeza sehingga melebihi 100 kaki tinggi. Tiada satu pun orang yang terselamat di kepulauan Sebesi, iaitu pulau paling hampir dengan gunung berapi tersebut. Walaupun beberapa minggu selepas kejadian, ribuan mayat masih dijumpai terapung di lautan. Anggaran jumlah kematian adalah sekitar 36,000 orang.

Ahli geologi pada hari ini menganggarkan gempa bumi yang terjadi di Lisbon pada 1755 berukuran hampir 9 skala Richter. Dengan pusat gempa di Lautan Atlantik kira-kira 200km dari Cape St. Vincent di Portugal, tujahan bersaiz mega itu menjadi salah satu gempa bumi paling teruk pernah berlaku. Ia diikuti oleh kebakaran dan tsunami yang memusnahkan bandar Lisbon.

Tsunami yang terjadi sekitar 40 minit selepas gempa itu telah menyapu bersih keseluruhan bandar, pelabuhan dan bandar-bandar di sekelilingnya. Tsunami berketinggian 66 kaki itu juga telah menenggelamkan pesisiran pantai di Afrika Utara dan beberapa pulau seperti Martinique dan Barbados. Selain itu, tsunami setinggi 10 kaki juga telah menghentam Cornwall di England dan Galway di Ireland. Dilaporkan sekitar 100,000 orang mangsa terkorban dalam bencana ini.

Satu gempa bumi berukuran 7.1 berlaku di Messina, iaitu sebuah bandar di kepulauan Sicily pada 28 Disember 1908. Gempa bumi yang terjadi selama 30 hingga 40 saat itu telah menghasilkan tsunami setinggi 40 kaki yang melanda pesisiran pantai di kawasan itu. Ketika itu, semua bangunan tidak dibina untuk menahan gempa bumi, jadi 93% struktur binaan yang ada di bandar itu habis musnah dalam sekelip mata. Jumlah mangsa yang terkorban dianggarkan sekitar 123,000 orang.

Pada 26 Disember 2004 satu gempa bumi telah melepaskan tenaga yang sama seperti letusan 23,000 bom atom Hiroshima dari bawah permukaan bumi. Gempa bumi ini telah menghasilkan beberapa siri ombak maut merentasi Lautan Hindi yang bergerak laju seperti sebuah jet. Gempa bumi bermagnitud 9.0 itu merupakan gempa bumi paling teruk dalam masa 40 tahun dan tsunami yang terhasil bergerak sehingga ke Afrika.

Hampir 230,000 orang ditemui mati dan yang paling menyedihkan adalah satu pertiga daripada jumlah mangsa itu adalah anak-anak kecil yang tidak kuat melawan arus ombak yang terlampau kuat.


8 penggodam wanita yang paling cantik dalam dunia

Seperti yang kita sedia maklum, penggodaman merupakan satu cabang penulisan kod dan pemanipulasian perkakas komputer. Setiap orang yang terlibat atau berminat dengan IT mesti pernah memasang angan-angan untuk menjadi penggodam.

Jika anda bertanggapan dunia penggodaman didominasi oleh golongan lelaki sahaja, anda sebenarnya salah. Ada juga beberapa wanita cantik dan terkenal sebagai penggodam.

Anda pasti tidak percaya sekiranya mendapat tahu seorang bekas model Playboy bertukar kerjaya menjadi seorang penggodam. Namun, Adeanna Cooke yang dikenali sebagai "Hacker Fairy" ini akan menggodam masuk ke mana-mana laman web yang berkongsi gambar mengandungi wajah dan tubuh badannya tanpa kebenaran.

Semuanya bermula apabila salah seorang teman Cooke telah mencuri gambar peribadinya untuk menjana keuntungan. Cooke kemudian mempelajari sendiri cara untuk menggodam dan berjaya memadam gambar-gambarnya. Selain itu, Cooke juga menggunakan kebolehan menggodam ini untuk membantu wanita lain yang menghadapi masalah sepertinya.

Ying Cracker merupakan seorang pendidik dalam dunia hacking. Dia mengajar orang perkara asas untuk memulakan penggodaman seperti menukar alamat IP dan memadamkan kata laluan MS Office.

Ying mula dikenali ramai selepas seorang peminat memulakan sebuah fan base di laman "Penggodam Cantik Cina". Kerja-kerja yang dilakukan Ying juga agak mengagumkan walaupun dia tidak pernah terlibat dalam aktiviti haram. Dia merupakan pakar dalam menghasilkan perisian anti godam bagi syarikat-syarikat dan menerima bayaran lumayan bagi menjalankan kelas asas penggodaman.

Krisina Svechinskaya kekal menjadi salah seorang wanita penggodam yang paling dikenali. Penggodam dari Rusia ini merupakan antara pelajar New York University yang paling pintar namun orang mengenalinya kerana membuat kerja-kerja haram yang mengakibatkan kehilangan jutaan dolar.

Svechinskaya yang merupakan pakar kekuda Trojan Zeus telah menyerang ribuan akaun bank, majoritinya di Amerika Syarikat. Dia kemudian menghasilkan akaun-akaun palsu di Bank of America dan Wachovia. Svechinskaya telah menggunakan identiti 9 orang berbeza untuk menghasilkan pasport palsu dan akhirnya berjaya diberkas pihak berkuasa dan dituduh atas pelbagai kesalahan jenayah. Menurut pihak pendakwa, mereka menganggarkan yang Svechinskaya telah mengumpulkan sekitar USD3 juta dalam masa hanya beberapa bulan.

Svechinskaya ditangkap pada tahun 2011 namun dilepaskan selepas menandatangi bon dan membayar ikat jamin sebanyak $25,000. Jika dia disabitkan kesalahan, dia patutnya meringkuk sekurang-kurang 40 tahun dalam penjara.

Di sebalik wajah cantik wanita yang datang dari China ini telah tersimpan kepakaran yang luar biasa dalam urusan penggodaman. Bahkan Xiao Tian telah berjaya menggodam banyak laman web sejak berusia 19 tahun lagi. Dia juga telah berjaya menubuhkan kumpulan penggodam perempuan terbesar di China dengan nama "Pasukan Keselamatan Wanita CN" yang mempunyai lebih daripada 2,500 ahli penggodam wanita.

Joanna Rutkowska mungkin lebih sering dirujuk sebagai pengkhianat dalam dunia penggodaman. Dia yang berasal dari Poland mempunyai kepakaran dalam menghasilkan perisian dan alat untuk mencegah penggodaman.

Rutkowska sendiri merupakan seorang penggodam dan telah melancarkan perkhidmatan keselamatannya sendiri yang dinamakan "Invisible Things Labs". Dia mula dikenali ketika Persidangan Black Hat di Las Vegas pada tahun 2006 apabila membuat demonstrasi serangan ke atas mekanisme perlindungan Windows Vista.

Dikenali sebagai salah seorang penggoda yang pintar dan berbakat, Raven Adler telah berjaya menamatkan pengajian sekolah hanya ketika berusia 14 tahun dan mendapat ijazah pada usia 18 tahun. Dia merupakan wanita pertama yang membuat pembentangan di DefCon, iaitu salah satu perhimpunan penggodam yang paling berprestij di dunia.

Kini, Adler membantu organisasi untuk melindungi data syarikat dan pelbagai maklumat sensitif. Dia juga merupakan seorang pakar perunding, pensyarah dan penulis dalam bidang penggodaman dan keselamatan komputer.

Gigabyte dilahirkan sebagai Kimberley Vanvaeck yang berasal dari Belgium. Dia dipercayai mencipta beberapa virus terkenal seperti Quis, Coconut, Sahay dan Sharp yang menyasarkan perkakas dengan maklumat sensitif. Tidak seperti virus lain yang bertujuan mencuri maklumat peribadi untuk menjana pendapatan, virus ini digunakan untuk memusnahkan maklumat itu sendiri.

Menurut Sophos, dia telah dituduh mencuri dan mensabotaj data peribadi dan jika disabitkan kesalahan, boleh dipenjara selama 3 tahun dan didenda lebih 100,000 Euro. Namun Vanvaeck dibebaskan 24 jam selepas penangkapannya.

Anna Chapman dilahirkan pada tahun 1982 dan menetap di New York semasa penangkapannya dibuat pada tahun 2010. Dia diberkas atas tuduhan bekerja sama dalam program haram pengintipan di bawah agensi intel dari luar iaitu SVR (Sluzhba Vneshney Razvedki) dari Rusia. Chapman didakwa atas konspirasi bertindak sebagai ejen kerajaan luar tanpa memaklumkan Peguam Negara AS. Chapman kemudian dilucutkan kewarganegaraan dan dihantar pulang ke Rusia.

Semasa di Rusia, dia dilantik sebagai ahli suruhanjaya awam United Russia, iaitu sebuah parti politik di sana. Disebabkan ayahnya merupakan seorang pengintip KGB, Chapman juga dituduh direkrut oleh pihak KGB sepanjang berada di Amerika Syarikat.


6 Istilah Orientasi Seks Yang Wujud Di Dunia Ketika Ini

Orientasi seks merupakan satu subjek yang agak popular diperkatakan ketika ini, berikutan perkembangan-perkembangan masyarakat barat yang dilihat seperti menghadapi masalah krisis identiti yang agak teruk.

Orientasi seks dan jantina kerap kali menjadi topik yang membawa kepada perdebatan hangat kerana setiap orang mempunyai tafsiran dan pandangan masing-masing, kerana setiap individu kini seolah-olah digalakkan untuk mempunyai definisi sendiri terhadap semua perkara berkaitan seksualiti.

Tahukah anda beberapa kategori seksualiti yang wujud pada zaman ini, yang sebelum ini jarang diberikan perhatian? Berikut adalah 6 kategori orientasi seksual yang wujud, sama ada ini adalah masalah psikologi atau kekeliruan seksualiti - anda putuskanlah sendiri. Persoalannya, anda yang mana satu?

Heteroseksual adalah individu yang merasakan tarikan seksual kepada individu lain yang bukan sama sejantina dengannya. Juga dikenali dengan gelaran straight, het, hetero dan 'breeder,' seorang heteroseksual adalah seorang individu yang menjalankan hubungan yang ditakrifkan sebagai hubungan normal.

Homoseksual adalah kategori individu yang merasakan tarikan seksual kepada individu lain sejantinanya secara eksklusif. Sekiranya lelaki, dia menyukai lelaki sahaja dan jika dia perempuan, dia mendambakan perempuan sahaja. Digelarkan homo, gay atau lesbian bagi wanita, perkataan homo itu adalah perkataan latin yang membawa maksud 'sama.'

Golongan biseksual pula adalah mereka yang merasakan tarikan kepada kedua-dua jenis jantina, tak kiralah kepada lelaki atau wanita. Terma 'bi' itu sendiri membawa maksud 'dua' jadi seseorang biseksual mempunyai keinginan terhadap kedua-dua jantina ini.

Seorang yang mempunyai kecenderungan biseksual boleh merasai tarikan kepada lelaki sahaja atau perempuan sahaja atau kedua-duanya pada setiap masa. Media kerap mempopularkan golongan ini dengan banyak filem, seperti Brokeback Mountain, Black Swan dan Basic Instinct mempunyai individu biseksual sebagai watak utama filem.

Omniseksual dan panseksual merupakan cabang orientasi seks paling sukar untuk dijelaskan. Definisi paling mudah untuk menerangkan individu omniseksual ini adalah mereka merasakan tarikan seksual kepada semua jenis jantina, termasuklah jantina-jantina sendiri ciptaan manusia yang ada sekarang.

Seorang panseksual pula jika dilihat pada asalnya sama seperti seorang omniseksual, kerana dia juga mempunyai kecenderungan seksual ke atas semua jantina- tetapi perbezaan seorang panseksual dan omniseksual terletak pada bagaimana mereka melihat jantina.

Seorang omniseksual mengiktiraf definisi jantina seseorang walaupun 'berkebolehan' merasai tarikan seksual daripada semua jantina sementara seorang panseksual tidak memandang langsung jantina seseorang, kerana bagi dia tidak wujud sebarang kategori jantina. Mereka merasakan tarikan seksual pada individu itu atas nilai individu itu semata-mata tanpa mengambil kira langsung jantina.

Dalam erti kata lain, seorang omniseksual mampu tertarik secara seksual kepada semua jantina, sementara panseksual tertarik secara seksual kepada semua individu secara 'buta jantina.'

Ini adalah kecenderungan seksual yang tidak menganggu individu lain. Seorang autoseksual adalah mereka yang hanya mampu merasakan tarikan seksual ke atas diri mereka semata-mata. Seorang autoseksual hanya mampu merasai tarikan seksual ke atas dirinya sahaja dan hanya mahu tangannya sendiri menyentuh tubuhnya, serta tidak merasai sebarang getaran sekiranya disentuh individu lain.

Golongan aseksual ini adalah mereka yang langsung tidak merasai sebarang tarikan seksual kepada mana-mana individu, tak kiralah apa saja jantina dan orientasi. Dalam bahasa mudahnya, mereka adalah individu yang tiada nafsu seks langsung, sama ada mengejar kepuasan seksual pada diri sendiri ataupun melalui aktiviti seksual bersama orang lain. Dipcercayai, pencipta terkenal Nikola Tesla adalah seorang aseksual namun perkara ini tidak dapat disahkan sehingga ke hari ini.


7 Monumen Dan Skulptur Pelik Di seluruh Dunia

Jika di Malaysia ada tugu negara bagi memperingati perajurit-perajurit yang terkorban bagi mempertahankan keamanan negara, di negara-negara lain juga ada monumen-monumen yang dibuat bagi memperingati sesuatu peristiwa atau mana-mana individu yang istimewa. Berikut adalah beberapa monumen yang menarik tetapi pelik dan sangat aneh wujud di serata dunia.

Sebuah bangunan besar berwarna oren terang dengan panjang seperti sebuah padang bola dan ketinggian 130 kaki. Terdapat formula saintifik seperti “E = MC2” yang ditulis dengan besar dan berwarna hijau terang di bahagian luar bangunan.

Terletak di Nieuwdorp, Belanda, ia adalah gudang pelupusan sisa buangan yang menyimpan beribu-ribu tan sisa buangan radioaktif yang beradiasi tinggi, dikumpul dari dua pusat jana kuasa di Belanda. Ia juga merupakan karya seni yang dibina sebagai monumen kepada kerosakan akibat kesan radioaktif.

Dikenali secara rasmi sebagai Habog Facility, ia siap dibina pada tahun 2005, dan menjadi ‘rumah’ kepada sisa buangan radioaktif hampir mencecah 100 tahun. Warna oren ini akan pudar dari masa ke semasa. setiap 20 tahun ia akan dicat dengan lapisan oren yang lebih terang sebagai simbolik kepada proses metamorphosis.

Dengan cara ini, menurut kerajaan, akan mendidik orang awam tentang pengurusan yang sisa buangan radioaktif dengan selamat. (Bonus: Anda boleh masuk ke dalam bangunan ini. Ia memiliki pusat untuk pelawat dan juga muzium, dan ia adalah destinasi pelancongan yang agak terkenal.)

Sebuang padang yang dipenuhi dengan monument jagung gergasi berwarna putih, dengan setiap satunya berketinggian lebih enam kaki ini berada di Ohio. Karya seni ini dicipta sebagai tugu peringatan kepada Sam Frantz, seorang petani tempatan yang menggunakan padang tersebut dari sekitar 1930-an hingga 1960-an untuk membangunkan beberapa jenis jagung kacuk (hybrid). Jagung hybrid inilah yang banyak dijual di pasaraya besar masakini.

Pembinaan monumen tersebut adalah di atas arahan City of Dublin Arts Council, dan direka oleh Malcolm Cochran, seorang profesor kesenian di Ohio State University. Terdapat 109 tongkol jagung konkrit di padang tersebut, yang meliputi kawasan seluas dua ekar. Setiap satu daripadanya berketinggian sekitar lapan kaki dan berat lebih dari 650 kilogram.

Pancutan air awam di tengah-tengah dataran di bandar lama Bern, Switzerland, dengan lajur/tiang yang tinggi dan di puncaknya terdapat patung yang berupa satu makhluk yang menjengkelkan sedang menggigit kepala seorang bayi yang berbogel. Terdapat tujuh lagi bayi disampingnya – semuanya kelihatan berada dalam ketakutan.

Nama pancutan air tersebut, Kindlifresserbrunnen, secara literal bermaksud “Child-Eater Fountain.” Ia telah wujud di situ selama 450 tahun (sejak 1546), apabila ia telah dibina oleh seorang pengukir bernama Hans Gieng. Tiada siapa yang tahu apa yang cuba disampaikan dengan binaan tersebut. Satu teori yang ada adalah makhluk itu mewakili Krampus, makhluk mitos yang sangat popular di Eropah ketika Zaman Pertengahan, yang dikatakan akan menghukum kanak-kanak yang nakal ketika perayaan Krismas.

Monumen ini berupa seekor kuda yang sudah mati digantung dari siling dengan tali diikatkan di kakinya, dengan lidah yang terjelir bersama seorang lelaki seperti raja yang duduk di atas perutnya. Diukir menggunakan gangsa, ia dipanggil Kun (Kuda), digantung di siling Lucerna Palace yang popular di Prague, Republik Czech, iaitu sebuah galeri terbuka yang menempatkan beberapa buah kedai, restoran, bar, dan tempat pertunjukan.

Ia dicipta pada tahun 1999 oleh seorang artis pembangkang bernama David Cerny, dimana banyak ukirannya mencetuskan kontroversi di Republik Czech. Kun adalah parodi kepada sebuah tugu terkenal, Saint Wenceslas yang menghadap Dataran Wenceslas di bandar tersebut. Monumen ini juga dikatakan sebagai sindiran kepada pemimpin Czech yang bernama Vaclav Klaus, yang sering dijadikan sasaran oleh Cerny untuk hasil karya seninya.

Sebiji batu nisan yang berketinggian kira-kira lima kaki, dengan ukiran seakan kasut but di permukaannya. “Boot Monument” adalah tugu peringatan kepada pembelot Amerika yang terkenal , Benedict Arnold, seorang jeneral yang berjuang untuk Amerika ketika Perang Revolusi dan kemudian berpaling tadah dan menjual rahsia kepada British.

Ia didirikan pada tahun 1887 sebagai pengiktirafan terhadap luka pada kakinya ketika berjuang untuk pihak Amerika - sebelum beliau menjadi pengkhianat dalam Pertempuran Saratoga yang penting pada tahun 1777. Tugu peringatan tersebut terletak berhampiran dengan lokasi Arnold tercedera di tempat yang sekarang ini dipanggil Saratoga National Historic Park.

Satu tulisan di belakang tugu peringatan tersebut mengatakan bahawa ia telah didirikan untuk "tentera paling cemerlang" dari Tentara Kontinental, yang tercedera dengan teruk di lokasi ini "... tetapi langsung tidak menyebut nama Arnold. Ia satu-satunya monumen perang Amerika yang didedikasikan kepada askar tertentu tetapi tidak menyatakan nama askar tersebut.

Seekor ikan jerung berukuran 25 kaki yang dibuat dari gentian kaca ‘melekat’ di atas bumbung sebuah rumah di Headington, satu kawasan pinggir bandar di Oxford. Ikan jerung gergasi ini ini direka oleh seorang pengukir Inggeris bernama John Buckley, dan diarahkan oleh pemilik rumah, Bill Heine, penyampai radio BBC.

Ia telah ‘dipasang’ pada 9 Ogos,1986, ulangtahun ke 41 untuk serangan nuklear Amerika Syarikat terhadap bandar Nagasaki di Jepun, sebagai tanda protes kepada kedua-dua senjata nuclear dan juga tenaga nuclear. Heine memberitahu wartawan, “Ikan jerung ini adalah untuk menunjukkan perasaan seseorang yang sangat tidak berpuas hati dengan merobek lubang di bumbung rumah mereka sebagai tanda kemarahan.’’ Majlis Perbandaran Oxford tellah cuba untuk mengeluarkan monumen tersebut, tetapi akhirnya terpaksa mengalah disebabkan oleh monumen ini yang biasanya dikenali sebagai Headington Shark, adalah sangat terkenal.

Sebuah monumen tahi atau najis besar ini berwarna coklat, dan berkilauan di atas sebuah tapak marmar di hadapan sebuah bangunan di Chicago. Ukiran setompok najis besar ini diukir oleh seorang artist bernama Jerzy S.Kenar, dan ia terletak di atas satu tapak berketinggian tiga kaki di hadapan studionya. Tulisan di bahagian hadapan tapak marmar adalah perkataan “Shit Fountain.”

Semasa pelancaran arca tersebut dalam satu keraian pada 4 Julai 2005, Kenar menjelaskan bahawa, “didedikasikan kepada semua anjing di kejiranan,” tetapi kemudiannya mengakui bahawa ia ditujukan kepada seorang pemilik anjing tempatan yang kerap kali tidak membersihkan najis binatang peliharaan mereka di kaki lima dan juga taman-taman di bandar tersebut. Anda mahu berswafoto dengan monument najis ini?Alamatnya adalah di 1001 North Wolcott Avenue, di Chicago East Village. (Nota: Jika najis tersebut diukir dengan bentuk yang lurus, yang dibuat daripada gangsa, panjangnya adalah berukuran lebih dari enam kaki.)


Sejarah Patung Figura Aksi Yang Menjadi Hobi Kaum Lelaki

Bagi anda yang memiliki hobi mengumpul patung figura aksi, adakah anda tahu sejarah dan asal-usul disebalik koleksi-koleksi patung ini? Kali ini kami akan kongsikan kepada anda serba-sedikit pengetahuan mengenai asal-usul bagaimana wujudnya patung figura aksi yang menjadi kegemaran individu lelaki dewasa ini.

Di Malaysia, patung figura aksi kebanyakannya hanya diminati oleh peminat-peminat animasi, komik, filem dan juga individu yang belajar di dalam bidang 'kreatif multimedia'. Kalau tak percaya, cuba cari rakan anda yang berkelulusan 'kreatif multimedia' sama ada mereka memiliki koleksi patung figura aksi ataupun tidak.

Jadi selepas anda mengikuti artikel ini, anda bolehlah bermain teka teki sejarah atau menceritakan kepada rakan-rakan anda mengenai sejarah patung figura aksi ini.

Patung figura aksi diperbuat daripada plastik,aluminium,tanah lain dan beberapa jenis bahan lain lagi. Patung tersebut direka berdasarkan watak dari filem, buku komik, permainan video atau program televisyen mengikut saiz skala yang diminati. Patung figura ini biasanya dipasarkan kepada pengumpul dewasa dan kanak-kanak lelaki.

Kajian mendapati walaupun sebenarnya tujuan utama wujudnya patung figura aksi adalah sebagai permainan kesukaan kanak-kanak lelaki. Walaupun ia sering disasarkan permainan kepada kanak-kanak, namun ia telah mendapat penerimaan luas oleh pengumpul dewasa yang menjadikan watak figura aksi ini sebagai salah satu hobi mereka.

Patung figura pada masa kini akan direka dengan lebih terperinci untuk memenuhi kriteria watak-watak tersebut. Antara watak yang digemari para pengumpul adalah watak superhero seperti watak Batman, Wonder Woman, Spider Man, Suria Perkasa Hitam, Ultraman atau pelakon filem Star Wars.

Patung figura aksi ini berdiri sempurna di rak-rak kedai mainan yang akan jatuh ke tangan kanak-kanak dan peminat mainan untuk membuat koleksi peribadi.

Jika anda salah seorang peminat patung figura aksi, maka anda perlu berterima kasih kepada watak pertama yang muncul iaitu patung Barbie. Sejarah anak patung Barbie yang megah itu muncul pada tahun 1959 yang menjadi trend kepada kanak-kanak perempuan di seluruh dunia.

Populariti Barbie sebagai anak patung gadis cantik menjadikan ia sebagai batu loncatan untuk pengeluar mainan yang lain mencuba menghasilkan sesuatu idea baru untuk kanak-kanak lelaki yang akan menjadi popular setanding dengan patung Barbie.

Seorang lelaki yang bernama Stan Weston telah menemui satu idea untuk menghasilkan anak patung askar dengan pelbagai pakaian seragam dan aksesori tentera seperti senjata, kereta kebal dan jet pejuang.

Stan Weston berjaya menjual ideanya kepada syarikat pengeluar mainan gergasi iaitu Hasbro pada harga $ 100,000 di Toy Fair 1963. Pada tahun 1964, wujudlah patung aksi figura yang dikenali sebagai G.I. Joe yang menjadi debut utama. Patung figura aksi G.I Joe ini menampilkan susuk tubuh yang tegap dengan mempunyai 21 bahagian bergerak dan saiz patung adalah 12 inci tinggi.

G.I. Joe pada asalnya mempunyai pakaian seragam yang mewakili tentera darat, tentera laut, tentera udara dan marin Amerika Syarikat. Oleh kerana mainan itu semakin popular, ia juga telah dihasilkan untuk pasaran negara-negara lain di seluruh dunia dengan pakaian seragam yang mewakili angkatan tentera masing-masing.

Watak G.I. Joe masih menjadi salah satu watak aksi popular sehingga ke hari ini. Ia juga pernah direkodkan sebagai patung mainan lelaki yang masyhur  di dalam Main Hall of Fame pada tahun 2004. Menurut satu tinjauan yang dijalankan oleh Muzium Kanak-kanak Indianapolis, G.I. Joe dipilih sebagai mainan yang paling popular yang diminati sejak abad lalu.

Patung figura aksi yang moden bersaiz lebih kecil berbanding patung aksi G.I Joe yang pertama iaitu setinggi 12 inci. Saiz patung yang lebih kecil itu mula diperkenalkan pada tahun 1970-an ketika berlakunya krisis minyak di seluruh dunia yang telah menyukarkan sedikit untuk mendapatkan bekalan bahan mentah yang telah memaksa untuk para pembuat patung figura aksi untuk menurunkan angka saiz itu menjadi kira-kira 3.75 inci.

Kenner Products merupakan syarikat yang mengambil tindakan mengecilkan skala patung figura aksi watak-watak yang membintangi filem Star Wars iaitu pada tahun 1976. Koleksi Star Wars sangat popular pada waktu ini dan sentiasa menjadi koleksi para peminatnya.

Pada hari ini, kebanyakkan patung figura aksi ini boleh didapati dalam pelbagai jenis watak yang dikehendaki. Diantaranya adalah watak-watak yang popular bukan sahaja dalam siri kartun, rancangan televisyen dan filem. Malah, terdapat watak patung figura aksi yang berasal dari bintang sukan, pemuzik dan juga ahli politik.

Angka-angka pengumpul figura aksi semakin ramai sehingga anda boleh berkongsi dan juga bertukar koleksi patung yang anda minati. Sesetengah patung figura aksi yang diminati itu boleh mencecah sehingga ribuan ringgit.

Patung figura gundam yang pertama dihasilkan adalah sekitar tahun 1978. Ini bermaksa koleksi patung figura Askar / G.I Joe dihasilkan lebih awal berbanding patung figura Gundam. Gambar di bawah ini adalah antara figura gundam yang terawal dikeluarkan. Model ini dipanggil RX-78-2 GunPla Gundam dikeluarkan pada tahun 1980.

Apa-apa pun tak kisahlah model mana yang dikeluarkan terlebih dahulu atau sebaliknya. Yang penting, kini kita boleh menghasilkan patung figura kita sendiri menggunakan Pengesan 3D dan juga 3D Printer. Canggih bukan?


13 negara yang wajib dikunjungi kerana aiskrim yang sedap

Siapa yang tidak suka makan aiskrim? Boleh dikatakan setiap lapisan umur meminatinya terutamanya kanak-kanak. Setiap negara mempunyai keistimewaan aiskrimnya yang tersendiri. Mari kita lihat antara negara yang mempunyai aiskrim yang terkenal di dunia dan wajib dikunjungi bagi peminat aiskrim:

Mestipun rolled ice cream sudah mula boleh didapati di Malaysia, namun pada mulanya ia berasal dari negara jiran kita iaitu Thailand. Aiskrim ini terkenal kerana kehalusannya dan juga kepelbagaian perisa yang enak. Jika kamu berkunjung ke Thailand, jangan lepaskan peluang mencubanya.

Aiskrim yang berasal dari Israel ini menjadi kegemaran masyarakat di Timur Tengah. Antara yang paling diminati ialah aiskrim Halva yang dicampur dengan kacang pistachio.

Negara matahari terbit ini terkenal dengan kuih Mochi. Aiskrim dari Jepun juga tidak ketinggalan dibuat menggunakan balutan kuih Mochi yang lembut. Terdapat pelbagai perisa aiskrim dengan corak kuih Mochi yang pasti membuatkan anda rasa sayang hendak makan.

Di Malaysia, gelato kini semakin mudah didapati dan banyak terdapat di pusat membeli-belah di seluruh tanah air. Namun begitu, gelato ini berasal dari negara Itali dan paling sedap jika dinikmati di negara asalnya. Tidak perlu lagi diragui lagi kenikmatan rasa aiskrim yang lembut dan sedap ini walaupun harganya agak mahal.

Di Perancis, terdapat terlalu banyak jenis aiskrim yang menyelerakan. Namun yang menjadi popular di sana ialah aiskrimnya yang dihidangkan bersama hati itik atau angsa. Jangan terkejut kerana aiskrim Foie Gras ini harganya boleh mencekik darah jika dibandingkan dengan aiskrim yang lain.

Ais krim Kulfi ini merupakan hidangan tradisional masyarakat di India. Bukan sahaja menjadi kegemaran warga tempatan malah aiskrim ini juga telah dieksport memasuki pasaran antarabangsa ke negara sekitarnya termasuklah hingga ke Australia.

Aiskrim dari Iran ini biasanya dijadikan sebagai hidangan pencuci mulut yang agak mengenyangkan. Ini disebabkan ia biasa dihidangkan bersama mi yang diperbuat daripada tepung jagung.

Aiskrim yang berasal dari Turki ini memang sangat terkenal. Ia terkenal bukan semata-mata kerana rasanya tetapi kerana cara ia dijual. Biasanya penjual aiskrim ini akan membuat persembahan di mana pembeli akan "dibuli" terlebih dahulu. Setelah anda berjaya mendapatkan aiskrim ini, penjual akan membunyikan loceng tanda urusan jual beli selesai.

Jika anda seorang penggemar aiskrim dan keju, maka anda perlu berkunjung ke Filipina yang sangat terkenal dengan aiskrim berperisa kejunya. Namun begitu, jangan makan terlalu banyak kerana dikhuatiri berat badan anda boleh naik dengan mendadak.

Di Jerman, terdapat satu hidangan terkenal iaitu aiskrim spageti. Namun begitu, jangan keliru kerana ia hanyalah aiskrim yang menyerupai bentuk spageti sahaja. Biasanya ia dihidangkan dengan siraman kuah berperisa strawberi.

Akutaq membawa makna "campurkan semua" dalam bahasa Yupik. Aiskrim yang berasal dari Alaska ini mungkin salah satu aiskrim yang paling 'sihat' di dunia. Ini kerana ia diperbuat daripada bahan-bahan seperti lemak rusa, minyak ikan dan beberapa bahan tempatan yang lain yang sangat tinggi kalori. Jika anda hairan bagaimana rasanya aiskrim digabungkan dengan ikan, maka anda hendaklah berkunjung ke sana.

Aiskrim yogurt ini sangat digemari di Amerika Syarikat. Anda boleh mendapatinya di mana-mana bandar dan kawasan di sana. Ia biasa dihidangkan dengan pelbagai topping pilihan mengikut citarasa anda.

Aiskrim yang berasal dari Taiwan ini mempunyai tekstur yang halus. Ia seakan-akan air batu campur (ABC) yang banyak terdapat di Malaysia. Mempunyai pelbagai perisa, ia juga boleh dihidangkan dengan pelbagai topping yang berbeza.

Walaupun nampak sedap semua aiskrim dari seluruh dunia ini, Malaysia juga tidak kurang hebatnya dengan aiskrim potong, aiskrim Malaysia, aiskrim goreng dan sebagainya.

Pendek kata, jika anda seorang penggemar aiskrim, tidak kiralah aiskrim dari benua mana sekalipun, ia pasti dapat memuaskan hati anda. Apatah lagi jika dinikmati dalam cuaca panas terik dan ketika tekak rasa dahaga. Pergh!


7 Penghalang Anak Muda Malaysia Mendirikan Rumah Tangga

Statistik berkaitan perkahwinan di negara kita mencerminkan sesuatu gejala yang agak membimbangkan - berlakunya peningkatan peratusan individu tidak berkahwin di negara kita yang konsisten sejak tahun 2000, dengan peratusan individu berjantina wanita yang tidak berkahwin meningkat lebih tinggi berbanding dengan individu berjantina lelaki.

Menurut kajian Lembaga Penduduk dan Pembangunan Keluarga Negara (LPPKN) sebab utama rakyat Malaysia memilih untuk tidak berkahwin berbeza mengikut jantina. Lebih separuh responden lelaki meletakkan masalah kewangan sebagai punca tidak berkahwin walaupun sudah menemui pasangan yang sesuai. 35 peratus responden wanita menyatakan punca mereka tidak berkahwin adalah kerana tidak menemui pasangan yang sesuai.

Apa yang lebih menggusarkan, 18.1% peratus wanita zaman sekarang selesa memilih untuk menumpukan perhatian pada karier berbanding perkahwinan berbanding 9.4 peratus individu lelaki yang sependapat dengan mereka.

Berikut adalah tujuh penghalang paling besar yang admin rasakan kerap menjadi punca mengapa seseorang itu enggan berkahwin dan mengapa masyarakat perlu bersedia untuk berubah sekiranya kita masih sayangkan institusi perkahwinan.

Agak tak logik permintaan masyarakat kita tentang perihal hantaran sekarang ini. Dengan kos sara hidup yang meningkat, jumlah mereka yang mempunyai simpanan melebihi 6 bulan gaji di negara kita adalah hanya 6 peratus sahaja.

Tetapi seperti sudah biasa pula kita dengar hantaran perkahwinan melebihi RM10 ribu ringgit, sehinggakan ramai anak muda kita memilih untuk tidak berkahwin selagi tidak ada wang hantaran yang cukup. Sekiranya pihak keluarga perempuan merasakan hantaran itu perlu, kenapa selalunya nilai yang ditetapkan tak masuk akal?

Memang sukar untuk dipercayai dalam sebuah masyarakat yang setuju banyak perkara memerlukan kos yang tak masuk akal, kita sendiri burukkan lagi dengan permintaan hantaran yang mampu membuatkan ramai lelaki rasa lebih baik membujang.

Dek kerana kita dah terbiasa dengan kenduri yang besar, kenduri-kenduri yang diadakan secara kecil-kecilan atau sederhana kerap dijadikan isu viral. Kita semua tahu kenapa perkara itu berlaku; jangkaan masyarakat terhadap sesuatu kenduri itu normanya berada di satu tahap yang agak tinggi.

Kenduri yang besar kerap dijadikan contoh pada masyarakat kita, selain pengaruh pihak media yang kerap menjulang perkahwinan bersifat mega atau 'wedding of the year' selebriti.

Ini menjadikan perkahwinan kecil dipandang unik sementara perkahwinan besar dianggap norma masyarakat. Sama seperti hantaran, ini juga satu perkara yang berada dalam kawalan kita tetapi entah mengapa, kita sendiri setuju untuk menyusahkan pasangan dan keluarga.

Sudah pasti hidup kita akan melalui banyak perubahan ekoran perkahwinan. Anak muda yang sebelum ini bebas keluar siang malam tiba-tiba perlu menghadkan masanya untuk rumah. Gadis yang sebelum ini bebas, tiba-tiba perlu memikul tanggungjawab menjadi suri rumah.

Kesan yang paling ketara ketara dalam karier. Bagaimanapun, meletakkan karier nombor satu bukanlah solusi kepada isu ini, kerana ini akan membawa kepada masalah lain kemudian hari. Apa yang lebih baik sebenarnya adalah anda mengorbankan diri melakukan kedua-duanya serentak, tanpa memilih salah satu sejak mula.

Kenapa kita hadkan diri kita salah satu, sama ada memilih karier atau memilih untuk membangunkan keluarga?

Orang zaman sekarang ini terlalu manja. Oleh kerana kita ada banyak minat, banyak hobi serta banyak kemahuan sendiri - kita rasakan baik untuk kita mementingkan diri sendiri berbanding berkorban masa untuk membesarkan anak-anak. Minat tu penting, kepuasan sendiri perlu dipenuhi.

Terlalu ramai berkata yang mereka takut tidak dapat jadi ibu bapa yang baik, tetapi hakikat sebenarnya adalah terlalu ramai yang tak nak hilang cara hidup mereka sedia ada. Kita tangguhkan perkahwinan bagi mengekalkan hidup kita.

Akan tiba satu masa kita tersedar, barulah kita rasa gelabah untuk berubah melihat orang lain gembira bersama keluarga.

Jika zaman dahulu kualiti seseorang bakal pasangan hanya dapat dinilai daripada tingkah laku dan kelakuan, zaman sekarang bukan setakat pasangan, seluruh ahli keluarga dapat menilai sendiri bagaimana bakal pasangan keluarga kita melalui perkara yang direkodkan dalam media sosial.

Apa saja perangai tak senonoh, mengada-ngada atau memalukan yang berlaku dicatat dalam internet, daripada gambar bersama bekas kekasih, aktiviti harian, siapa jaringan kawan kita, corak hidup kita dan bermacam lagi.

Mungkin atas sebab itulah ramai yang takut untuk berkahwin, tidak dapat menerima apa yang sudah dilihat dalam media sosial, bagaimana seseorang yang baik di depan kita - mampu berubah menjadi individu yang tak lekang dengan perkataan f*ck dalam tulisannya.

Majlis perkahwinan zaman sekarang sudah jadi satu bukti nyata pemikiran singkat, di mana seseorang itu dianggap perlu bersedia membelanjakan satu amaun yang banyak untuk upacara dua tiga hari. Kes-kes pasangan berkahwin dan kemudian bersusah payah membayar pinjaman peribadi sudah jadi perkara biasa. Kes bercerai sebelum habis bayar pinjaman pun dah selalu dibaca.

Sudah banyak tips dan nasihat ditulis bagi membantu pasangan mendapatkan pinjaman dalam internet! Bukankah itu sesuatu yang gila?

Perkara yang sepatutnya dilakukan adalah dengan mengubah mentaliti masyarakat supaya hanya berbelanja sekadar mampu. Namun dalam dunia yang semakin materialistik ini, ramai pula orang yang sanggup berkorban untuk kemewahan sementara kemudian mengeluh kesusahan nak kumpul deposit beli rumah sepanjang hayat mereka.

Masyarakat dunia ketika ini kerap menekankan kepentingan mengutamakan pilihan peribadi pada manusia.  Setiap pilihan individu dikatakan terbaik untuk diri sendiri kerana kita diyakinkan pilihan sendiri, adalah pilihan yang terbaik untuk kita. Kita rasa hebat bila kita mampu buat pilihan sendiri, tanpa campur tangan pihak lain - tetapi dalam hidup bermasyarakat dan berkeluarga, pendapat pihak lain sebenarnya sangat penting dalam membantu kita membuat keputusan.

Banyak pilihan dibuat berdasarkan hawa nafsu semata-mata tanpa memikirkan sebab praktikal dan kesan jangka panjang keputusan yang akan kita buat. Atas sebab itulah pada admin, terlalu ramai individu yang takut untuk kahwin, kerana kita masih lagi mahu kawalan sepenuhnya ke atas hidup kita. Kita takut dengan perkahwinan kerana itu akan membuat kita hilang kawalan dan terpaksa 'go with the flow' dengan hidup, ekoran tanggungjawab baru berkeluarga.

Anehnya, apabila sesuatu perkara itu berada dalam kawalan kita; seperti jumlah hantaran, kos perkahwinan, besar mana kenduri kita dan perkara-perkara yang praktikal dalam melangsungkan perkahwinan, kita takut hendak kawal perkara tersebut dan biarkan masyarakat yang tentukan nilai yang akan kita tanggung.

Dalam bab kehidupan selepas perkahwinan, perubahan yang bakal berlaku dan kesan-kesan positif serta negatif yang akan terjadi akibat perkahwinan pula, itu pula isu yang anak muda zaman sekarang cuba nak kawal sebaik mungkin, walaupun perkara itu belum berlaku.

Percanggahan fikiran yang berlaku dalam ahli masyarakat daripada yang muda sehinggalah yang ke tua serta pengaruh ideologi barat inilah sebenarnya yang menimbulkan konflik pada anak muda. Jadi tak hairanlah semakin ramai anak muda sekarang memilih untuk tak nak berkahwin dan lebih selesa mempopularkan maksiat sebagai jalan keluar paling utama.


5 fakta menarik tentang Bluetooth

Bluetooth adalah sebuah teknologi yang boleh dijumpai dalam pelbagai peranti. Bermula dengan telefon pintar, alat dengar, tetikus, komputer riba dan banyak lagi.

Pada mulanya, Bluetooth mula diperkenalkan pada tahun 1994 oleh sebuah syarikat Sweden iaitu Ericsson. Setelah itu, barulah syarikat gergasi lain seperti IBM, Nokia, Intel dan Toshiba bersama-sama berganding bahu membentuk SIG atau "Special Interest Group" pada tahun 1998.

Tahun berikutnya buat julung-julung kalinya mereka melancarkan Bluetooth versi 1.0 pada bulan Julai 1999. Sebelum kita pergi lebih mendalam, anda harus tahu asal-usul nama teknologi Bluetooth. Tahukah anda, nama Bluetooth itu diambil sempena raja pemerintah yang berkuasa di Denmark?

Raja itu bernama King Harald Blatand yang diterjemah ke dalam bahasa Inggeris menjadi "King Harold Bluetooth." Kehebatan raja yang memerintah antara tahun 958 hingga 986 ini sering disebut-sebut kerana berjaya menyatukan negara-negara seperti Denmark, Norway dan Sweden. Maka, dari situlah idea untuk mengambil nama raja ini kerana karakter Bluetooth juga mampu menyatukan pelbagai gajet pada satu-satu masa.

Berikut 5 lagi fakta menarik tentang Bluetooth yang anda perlu ketahui:

Peranti Bluetooth adalah salah satu teknologi tanpa wayar yang paling popular. Sebagai salah satu teknologi wayarles, gajet anda tidak perlu disambungkan menggunakan kabel. Namun begitu, walaupun tidak dihubungkan dengan kabel, sudah tentu Bluetooth juga mempunyai batasan dari segi jarak. Secara teori, peranti Bluetooth mempunyai jarak penerimaan isyarat antara 10 hingga 100 meter.

Adakah anda pernah tertanya-tanya, berapakah bilangan gajet yang boleh disambungkan dengan Bluetooth pada satu-satu masa, bukan? Bluetooth boleh terus disambungkan kepada peranti yang sudah dikenali secara automatik. Di samping itu, secara teorinya, Bluetooth juga mampu menyambungkan sehingga 8 gajet sekali gus.

Jalur lebar merupakan nilai penggunaan pemindahan data yang dikira dari bit sesaat (bps). Sebagai penghubung antara peranti, sudah tentu Bluetooth boleh menghantar data sama ada dalam bentuk imej, video, aplikasi atau fail lain. Jadi, berapakah bandwidth pada sesebuah Bluetooth? Nilai bandwidth pada Bluetooth adalah sekitar 1 hingga 2 megabit sesaat (mbps). Anda tidak perlu lagi memasang dan menukar memori kad atau flash disk. Hanya menggunakan teknologi Bluetooth, anda boleh menghantar fail dengan cepat dan mudah.

Teknologi Bluetooth menggunakan gelombang radio untuk menghantar maklumat dalam jarak dekat, tidak seperti telefon atau televisyen yang menggunakan isyarat jarak jauh. Pasukan kereta lumba Andretti pernah menggunakan Bluetooth untuk berkomunikasi antara mereka. Namun, disebabkan gelombang radio mikro yang digunakan, dikhabarkan penggunaan Bluetooth secara berlebihan boleh menyebabkan masalah kesihatan.

Mungkin anda pernah terfikir sama ada penghantaran data menggunakan Bluetooth adalah 100% selamat. Bagaimana pula jika terdapat virus yang menjangkiti data yang dihantar? Jangan panik. Kini, Bluetooth sudah mempunyai sistem keselamatan yang canggih. Ciri-ciri keselamatan ini termasuklah penyulitan data, pengesahan pengguna, dan kawalan penggunaan tenaga.

Sekarang anda sudah mengetahui beberapa fakta menarik mengenai Bluetooth. Selain lima fakta di atas, Bluetooth juga mempunyai kelebihan dan kekurangan. Antara kelebihan Bluetooth yang sangat menarik adalah ia mampu menembusi tembok atau sebarang halangan fizikal lain, namun dalam keadaan ini jarak transmisinya akan berkurangan. Selain itu Bluetooth juga boleh digunakan untuk sebagai perantara modem.

Walau bagaimanapun, antara kelemahan Bluetooth yang paling digeruni adalah anda tidak dapat memastikan dengan tepat identiti penghantar dan penerima data ketika menggunakan Bluetooth. Walaupun penggunaan Bluetooth semakin ditenggelami teknologi wifi, namun ia masih lagi merupakan satu teknologi yang popular dan digunakan sehingga ke hari ini. Malah, ia juga kini lazim dipasangkan ke dalam sistem pengangkutan sehingga anda mampu menyambungkan panggilan telefon atau memainkan MP3 menggunakan pembesar suara kereta.


8 perkampungan paling cantik dan bersih dari seluruh dunia

Semua orang pasti mempunyai pandangan dan kenangan tersendiri bagaimana rasanya apabila berada di kawasan perkampungan. Tidak kiralah sama ada perkampungan itu berada di dalam atau luar negeri, kesemuanya pasti memiliki persamaan seperti udara yang menyegarkan, pepohon hijau yang menyejukkan mata dan suasana aman permai yang dapat meredakan segala tekanan daripada hiruk-pikuk tinggal di bandar.

Jika anda inginkan kelainan apabila melancong ke negara lain dan mencari kedamaian, bolehlah cuba berkunjung ke 8 destinasti perkampungan berikut yang merupakan antara desa tercantik dan paling indah dalam dunia:

Hallstatt merupakan sebuah kawasan desa pelancongan di pinggir barat Tasik Hallstatt, Gmunden, Austria. Kawasan yang terkenal dengan keindahan panorama ini berkeluasan 60 km persegi dan menjadi salah satu tarikan utama pelancong yang datang ke Austria. Di perkampungan ini, terdapat kurang daripada 1,000 orang penduduk dan alam semula jadi masih dipelihara, menjadikan kampung ini begitu tenang dan selesa untuk beristirahat. Dari kampung ini juga anda dapat melihat sendiri Gunung Alps yang memukau pandangan.

Segala yang anda inginkan untuk menenangkan fikiran terdapat di perkampungan nan indah ini. Dimulakan dengan langit yang biru, hamparan padang lavender hinggalah ke kawasan pergunungan yang berdiri megah, kesemuanya amat sukar dilupakan begitu sahaja. Selain itu, di sini juga terletaknya sebuah kubu bersejarah yang dibina pada abad ke-12 iaitu Château des Agoult yang kini merupakan salah satu daya tarikan kampung yang berada di Provence, Perancis ini.

Terletak di daerah Apulia, Itali, desa yang diberi nama Alberobello ini amat istimewa. Hal ini demikian kerana selain memiliki panorama memukau, udara yang bersih dan suasana yang tenteram, Alberobello juga telah menjadi salah satu destinasi wajib dilawati bagi pelancong yang mengembara ke Itali. Hampir 1,400 bangunan di sini mempunyai bentuk yang sangat unik dengan dinding yang diperbuat daripada batu kapur dan bumbung dari susunan batuan berbentuk kon. Pemandangan di sini pasti akan membuatkan anda jatuh hati.

Unik, mungkin itulah perkataan paling tepat untuk menggambarkan perkampungan ini. Ini disebabkan anda akan berasa hairan sama ada tembok di sini diperbuat daripada batu atau batu yang terbuat daripada tembok. Rumah-rumah di perkampungan yang terletak di lereng bukit granit ini memang sengaja dibuat begitu. Walaupun mempunyai jalan yang sempit dan curam, desa yang berada 114 kilometer dari Lisbon ini tetap menjadi destinasi pilihan pelancong yang datang ke Portugal.

Terdapat banyak kampung di daerah ini, akan tetapi Uchisar menjadi salah satu desa yang masih berpenghuni. Desa ini begitu unik dan menghairankan disebabkan pemandangan panoramanya yang hanya dihiasi dengan hamparan berbatu. Uniknya, bukan sahaja rumah-rumah dibuat menggunakan batu, malah hotel, kedai-kedai dan restoran di kampung ini juga dibina daripada batu.

Kampung yang indah ini terletak di utara Guilin, Guangxi, selatan China. Untuk sampai ke tempat ini, anda memerlukan kira-kira dua jam perjalanan dari pusat bandar. Teres ini sebenarnya terletak di antara tiga kampung iaitu Kampung Ping'an, Kampung Jinkeng dan Kampung Guzhuang yang dianggarkan wujud sejak 650 tahun yang lalu. Tempat yang menakjubkan ini setiap tahun dapat menarik ramai pelancong untuk datang. Adakah anda salah seorang daripada mereka?

Terletak di utara Belanda, Giethoorn Village juga sering disebut sebagai "Dutch Venice". Ini kerana di kampung ini tidak terdapat sebarang jalan untuk dilewati kenderaan bermotor dan penduduk kampung sendiri hanya memanfaatkan laluan sempit, jambatan, sungai dan bot kecil sebagai medium pengangkutan. Bagi pelancong yang ingin melawat, mereka terpaksa meninggalkan kenderaannya di luar kampung dan meneruskan perjalanan menaiki perahu. Tanpa asap daripada kenderaan bermotor, pasti udara di kampung yang indah ini sangat menyegarkan, bukan?

Dibina kira-kira 1,000 tahun yang lalu, kampung Bibury nampaknya mencerminkan masa lampau. Ini disebabkan hampir kesemua bangunan dan landskap di kampung ini tidak berubah sama sekali. Malah, kini, beberapa sudut dan bangunan di kampung ini telah diambil alih oleh kerajaan British untuk menjaga keasliannya. Seolah-olah masuk ke dalam mesin masa, keindahan kampung yang terletak di Costwolds, Cirencester, England ini juga sering digunakan sebagai lokasi penggambaran filem bertema abad ke-19.

Bukan sahaja menyeronokkan sebagai lokasi percutian, kampung-kampung yang paling indah di dunia ini juga boleh menjadi contoh untuk generasi muda bahawa kebersihan dan keindahan alam sebenarnya penting untuk masa depan kita bersama.


Doktor Ini Kongsikan Cara Elakkan Terlupa Anak Di Dalam Kereta

Penulisan ini ditulis oleh Dr Kamarul Ariffin di laman Facebook beliau dan pihak iluminasi.com mendapat kebenaran mengulangsiar untuk manfaat semua. Penulisan ini disunting bagi memudahkan pembacaan.

Hari ini kita digemparkan lagi dengan berita kes kematian seorang kanak-kanak kerana ditinggalkan di dalam kereta diparkir untuk masa yang lama. Sumber berita di sini.

Kes seperti ini kerap berlaku, dan biasanya disebabkan kelalaian ibubapa. Insiden seperti ini boleh berlaku kepada sesiapa, termasuk diri kita sendiri, jadi kita perlu tangani kelalaian ini.

Di sini saya ingin kongsi beberapa tips untuk mengurangkan kebarangkalian perkara ini terjadi kepada anak anda.

1. Jangan letak kerusi kanak-kanak di belakang kerusi pemandu. Di situ adalah titik buta (blindspot). Letak di bahagian belakang tempat duduk penumpang agar ia berada dalam ruang pandangan.

2. Sentiasa jadikan amalan untuk memeriksa dalam kabin (termasuk tempat duduk penumpang hadapan dan tempat duduk belakang) sebelum mengunci kenderaan anda. Mulakan amalan ini mulai sekarang.

3. Letak patung permainan di kerusi kanak-kanak. Apabila letak anak di dalam kerusi itu, pindahkan patung tersebut di tempat duduk penumpang hadapan. Pilih patung yang besar dan berwarna terang. Patung itu peringatan bahawa anak anda dibelakang.

4. Jika anda ada membawa beg susu anak anda bersama, sentiasa letak beg itu di bahagian hadapan. Konsepnya sama seperti tip ke-3. Ia peringatan bahawa anak anda ada di kerusi kanak-kanak di tempat duduk belakang.

5. Letakkan barang yang penting di belakang, bersama anak anda. Contoh: beg kerja, kunci pejabat, tag kerja, atau sebelah kasut anda di ruangan kaki di belakang.

6. Letakkan tag/label pada pemegang pintu sebelah pemandu di bahagian luar, yang menandakan anak anda di dalam kereta. Label ini boleh dibeli atau dibuat sendiri menggunakan barangan di rumah. Contoh seperti dalam gambar di bawah.

7. Pesan kepada pihak sekolah atau pengasuh agar menelefon anda jika anak anda tidak tiba ke sekolah atau di rumah asuhan pada masanya. Boleh juga pesan pasangan anda untuk mengingatkan anda, terutamanya jika ada bertukar rutin menghantar anak.

8. Guna peranti atau aplikasi telefon untuk mengingatkan anda bahawa anak anda di dalam kereta. Contohnya: ChildMinder SoftClip atau aplikasi Kars 4 Kids Safety.

Nota: harganya tidak murah dan aplikasi memerlukan kereta mempunyai fungsi Bluetooth.

9. Bagi yg selalu guna aplikasi navigasi Waze, boleh pilih untuk hidupkan aturan Child Reminder ( Settings>Advanced Settings>General>Child Reminder). Waze akan mengingatkan anda sejurus sampai destinasi.


13 bintang terkemuka yang memulakan kerjaya mereka di Kelab Disney

Sebut sahaja nama Disney, pasti anda akan terbayang siri kartun dan taman temanya yang terkenal. Banyak rancangan di kaca televisyen terbitan Disney yang pernah kita tonton terutamanya pada zaman kanak-kanak. Namun begitu, Disney bukan sahaja menerbitkan banyak karya hiburan akan tetapi juga bakat-bakat besar yang kini menjadi selebriti terkenal Hollywood.

Pasti ramai yang tidak menyangka bahawa artis-artis terkemuka ini asalnya hanya membintangi rancangan kanak-kanak. Berikut adalah artis-artis yang memulakan karier mereka di dunia hiburan bersama Disney.

Penyanyi yang terkenal dengan lagu Baby One More Time ini tidak asing lagi dalam dunia hiburan suatu masa dahulu. Britney memulakan kariernya bersama Disney dalam rancangan The Mickey Mouse Club pada tahun 90-an. Dia juga merupakan bakat terbaik yang pernah dihasilkan Disney.

Pernah melakonkan watar sebagai kembar yang terpisah sejak kecil dan berjumpa setelah usia remaja di dalam filemThe Parent Trap. Lindsay yang juga membintangi filem Mean Girls ini juga merupakan bintang atau artis yang digarap Disney melalui rancangan Disney Herbir : Fully Loaded.

Penyanyi yang pernah bergandingan dengan The Jonas Brothers di dalam drama musikal Camp Rock ini juga merupakan bakat kelahiran Disney. Sebelum menjadi penyanyi terkenal, Demi Lovato memulakan kariernya menerusi siri Disney Channel iaitu Sunny With A Chance.

Pelakon dan penyanyi ini sudah terkenal sejak dari kecil lagi menerusi salah satu rancangan terbitan Disney iaitu Hannah Montana. Setelah meningkat remaja, dia juga pernah membintangi drama musikal yang terkenal iaitu Musical High School.

Hilary Duff mula dikenali ramai setelah menjadi bintang atau artis utama di dalam siri Disney iaitu Lizzie McGuire yang mengisahkan tentang pahit manis kehidupan seorang remaja. Setelah meningkat dewasa, penyanyi terkenal ini juga memiliki bisnes di dalam dunia fesyen dengan melancarkan jenamanya sendiri iaitu Stuff. Bukan itu sahaja, Hilary juga merupakan seorang penulis yang berbakat dan telah menerbitkan 3 buah novel.

Bella Thorne memulakan kariernya di Disney dan bergandingan bersama Zendaya menerusi siri Shake It Up. Kini, Bella yang berbakat besar juga merupakan seorang pelakon, penulis, penyanyi, model dan juga penari dunia hiburan Hollywood.

Nama penuhnya Zendaya Maree Stoermer Coleman adalah salah seorang bekas artis Disney yang membintangi siri Shake It Up. Memegang watak Rocky Blue, Zendaya berjaya menambat hati ramai anak remaja dengan bakat lakonannya.

Tidak perlu lagi diperkenalkan penyanyi dan komposer hebat ini. Banyak karyanya yang dimainkan di corong-corong radio. Justin memulakan kariernya semasa muda di New Mickey Mouse Club bersama Britney Spears pada tahun 1993.

Pelakon kacak dan berbakat Hollywood ini juga memulakan kariernya semasa kecil di New Mickey Mouse Club. Kemunculannya dalam siri popular Disney itu seangkatan dan sezaman dengan Justin Timberlake dan Britney Spears. Antara filem terkenal lakonan warga negara Canada ini ialah Blade Runner 2049, La La land dan The Nice Guys.

Keri juga memulakan kariernya melalui siri New Mickey Mouse Club pada tahun 1993 dan sezaman juga dengan Ryan Gosling, Justin Timberlake dan Britney Spears. Aktor dan penari ini pernah membintangi filem Dark Skies dan Dawn of Planet of The Apes.

Artis yang kini berbadan sasa dan menjadi pujaan ramai ini memulakan kerjayanya menerusi siri High School Musical. Setelah popularitinya melonjak naik, dia juga pernah melakonkan watak di dalam beberapa filem antaranya The Lucky One, Neighbours, Baywatch dan The Dirty Granpa.

Penyanyi terkenal yang pernah membuat persembahan di Malaysia tidak lama dahulu ini juga memulakan kariernya bersama Disney. Debut pertamanya semasa Selena berumur 7 tahun menerusi siri kanak-kanak yang terkenal iaitu Barney & Friends. Dia juga menjadi perhatian media apabila bercinta secara 'on-and-off' dengan seorang lagi penyanyi kegilaan gadis di seluruh dunia iaitu Justin Bieber.

Memulakan kariernya menerusi siri New Mickey Mouse Club pada tahun 1991. Christina merupakan salah seorang penyanyi terkenal setelah meninggalkan Disney dan banyak memenangi anugerah kerana bakat nyanyiannya. Bukan itu sahaja, dia juga pernah membintangi beberapa filem Hollywood.

Terbuktilah bahawa Disney sememangnya telah menjadi platform penting kepada bakat-bakat besar dunia hiburan sekarang. Siapakah antara bintang Disney di atas yang pernah menjadi pujaan anda?


Memahami Maksud Gelaran Profesor Akademik dan Professional Di Malaysia

Dalam masyarakat kita ramai juga yang layak bergelar Profesor, namun bukan semua Profesor sama.

Sebelum kita mengenali perbezaan pangkat Profesor yang ada, baik kita fahami dulu serba sedikit latar belakang gelaran Profesor; a pengertian dan makna disebalik gelaran ini?

Professor adalah gelaran yang diberikan kepada individu bertaraf pakar yang terlibat dalam bidang akademik, mula digunakan semenjak kurun ke 14 bagi menamakan individu-individu yang berkebolehan mengajar cabang-cabang ilmu pada waktu itu.

Perkataan 'Profesor' yang digunapakai sekarang datang daripada perkataan Perancis lama 'professeur' serta perkataan Latin 'professor' - memberi makna seseorang 'cikgu atau guru paling atas dalam cabang ilmunya.'

Seorang Profesor dianggap pakar dalam bidangnya, berupaya berperanan besar dalam bidang akademik, pembangunan negara dan juga industri berkait kepakarannya.

Untuk dilantik menjadi seorang ahli akademik berpangkat Profesor, seseorang individu itu perlu memenuhi lima kriteria penting iaitu syarat penyelidikan dan penerbitan, syarat pengajaran dan penyeliaan, memenuhi tahap sanjungan akademik dan kepimpinan akademik.

Beliau juga perlu menyumbangkan khidmat kepada universiti dan masyarakat serta mampu memberikan khidmat nasihat dalam bidang perundingan/jaringan industri dan klinikal.

Terdapat 12 gelaran Profesor yang digunakan di negara kita, kesemuanya dibahagikan kepada dua kategori utama iaitu 'Profesor sebagai kerjaya' dan 'Professor bergelar.'

Profesor sebagai kerjaya merangkumi Profesor Diraja, Profesor Ulung, Profesor, Profesor Klinikal, Profesor Laureate, Profesor Kursi, Profesor Universiti, Profesor Praktis dan Profesor Pelawat.

Manakala profesor bergelar meliputi Profesor Adjung, Profesor Emeritus dan Profesor Kehormat.

Wujud dua jawatan lain turut bergelar Profesor iaitu Profesor Madya dan Penolong Profesor, namun kedua-duanya diletak di luar lingkungan jawatan Profesor yang diiktiraf. Jadi kami tidak akan mengulas tentang kedua-duanya.

Profesor Diraja adalah gelaran tertinggi yang hanya boleh dianugerahkan DYMM Seri Paduka Baginda Yang di-Pertuan Agong.

Oleh kerana gelaran ini dianugerahkan oleh pemerintah tertinggi negara kita, hanya di Malaysia gelaran ini digunakan. Ada seorang pemegang gelaran ini di negara kita, siapa lagi tak lain tak bukan Profesor Diraja Ungku Aziz.

Gelaran ini diberikan kepada individu yang diiktiraf kebolehan dan keupayaannya sebagai seorang ahli sarjana yang telah memenuhi tiga syarat utama yang diperlukan.

Profesor Ulung diakui telah menjalankan penyelidikan dan penerbitan yang diiktiraf berimpak tinggi dan membawa lonjakan kepada bidang akademik serta diiktiraf pengetahuannya.

Dalam negara kita, hanya lima individu yang dilantik sebagai Profesor Ulung. Individu dalam gambar di atas adalah Profesor Harith Ahmad dari Universiti Malaya.

Gelaran Profesor diberikan kepada ahli akademik yang mencapai kemahiran berstatus pakar dalam bidang ilmunya serta diiktiraf oleh ahli-ahli akademik lain.

Ciri-ciri yang dilihat sebelum seseorang itu layak bergelar Profesor adalah penyelidikan dan penerbitan yang telah dijalankan, kemahiran dalam bidang pengajaran dan penyeliaan serta impak individu tersebut kepada universiti dan masyarakat.

Profesor Klinikal merupakan gelaran yang diberikan kepada anggota profesion yang dilantik pihak Universiti yang terlibat secara langsung dalam bidang pengajaran praktikal pelajar, majoritinya datang daripada profesion perubatan.

Mereka yang bergelar Profesor Klinikal berkhidmat dengan melatih pelajar-pelajar khusus dalam bidang praktikal dan tidak diwajibkan terlibat dalam perkara-perkara berkait dengan pengetahuan teori pelajar.

Profesor Laureate adalah kumpulan individu yang telah diiktiraf kemahirannya di peringkat antarabangsa, khasnya individu yang telah menjalankan penyelidikan dan penerbitan yang mampu menjadi rujukan di seluruh dunia.

Jawatan ini boleh disandang berdasarkan tempoh lantikan dan istimewanya, boleh juga dianugerahkan kepada individu-individu yang tidak bergelar 'Profesor' secara rasmi semasa lantikan berjalan.

Kursi adalah badan yang ditubuhkan untuk melakukan penyelidikan yang telah ditetapkan sasarannya dalam skop yang sangat fokus.

Sebagai contoh Kursi Kepimpinan Wanita di buka di UKM atas cadangan Kementerian Pembangunan Wanita, Keluarga dan Masyarakat dalam usaha memastikan isu kepimpinan wanita dapat dikaji oleh pakar dan penyelidik bagi mencapai sasaran 30 peratus penglibatan wanita dalam peringkat pembuat keputusan.

Jadi jawatan Profesor Kursi diwujudkan untuk individu akademik yang dikenalpasti pakar dalam bidang tersebut serta mampu memacu sasaran dan matlamat yang telah ditetapkan sejak mula Kursi tersebut diadakan.

Individu yang dilantik tidak semestinya berstatus Profesor tetapi mereka dibenarkan menggunakan gelaran Profesor Kursi sepanjang lantikan mereka dalam Kursi tersebut.

Gelaran ini diberikan kepada individu akademik yang telah mencapai kecemerlangan dalam beberapa bidang yang disertai dan diterokai, dengan penilaian dilakukan berdasarkan kemahiran dan pengetahuan individu tersebut dalam bidang yang di luar bidang kemahiran asal individu tersebut.

Senang cerita - mereka yang bergelar Profesor Universiti ini adalah individu yang pakar dalam beberapa bidang yang mempunyai cabang yang berbeza dan mungkin juga melangkaui fakulti yang berlainan, bukan dalam kelulusan asal mereka.

Profesor Praktis adalah mereka yang datang daripada bidang professional yang mempunyai kepakaran dalam bidang mereka.

Individu yang dilantik ini mempunyai kelayakan pendidikan, pengiktirafan industri serta telah pun menyumbangkan kemahiran dalam membantu membangunkan program-program di universiti, dalam usaha mempertingkatkan lagi kualiti pendidikan yang ditawarkan.

Profesor Pelawat boleh dianugerahkan kepada individu yang sudah bergelar Profesor ataupun tidak bergelar Profesor.

Individu yang dilantik sebagai Profesor Pelawat adalah mereka yang diundang untuk mengajar di sesebuah institusi pendidikan dalam satu tempoh waktu yang ditetapkan, sama ada secara sepenuh masa atau separa masa.

Oleh kerana jawatan ini bergantung kepada lantikan, gelaran itu akan gugur apabila tamat tempoh kontrak lantikan individu tersebut.

Gelaran Profesor Emeritus diberikan kepada individu yang telah pun menamatkan perkhidmatan mereka (selalunya selepas persaraan) dalam jawatan Profesor.

Profesor Emeritus dipilih menerusi sumbangan yang telah beliau berikan selama tempoh berkhidmat, reputasi, rekod perkhidmatan serta impak beliau kepada institusi.

Beberapa negara Scandinavia memberikan gelaran ini secara automatik selepas persaraan Profesor di negara mereka. Gelaran ini boleh digunakan selama-lamanya di negara kita, walaupun bekas Profesor itu sudah pun tidak lagi melibatkan diri secara langsung dengan dunia akademik.

Gelaran ini diberikan kepada individu-individu bukan akademik yang dijemput untuk berkongsi kemahiran, ilmu dan pengetahuan kepada institusi pendidikan.

Individu yang dipilih adalah mereka yang mempunyai kepakaran dan pengalaman luas dalam profesion mereka, serta diiktiraf berkemampuan tinggi.

Individu yang banyak menyumbangkan kepakaran mereka dalam bidang pentadbiran dan penyelidikan selalunya dikategorikan layak diberikan lantikan ini.

Bagaimanapun, lantikan ini tidak membawa gelaran 'Profesor' kepada penerimanya, walaupun dia dilantik ke dalam jawatan tersebut.

Profesor Kehormat adalah gelaran profesor yang boleh diterima sesiapa saja, tidak semestinya melibatkan ahli akademik atau pakar dalam sesuatu profesion.

Apabila gelaran ini diberikan kepada seseorang individu, selalunya pemilihan dibuat berdasarkan sumbangan yang telahpun dibuat individu tersebut sebelum itu.

Gelaran ini juga bebas diberikan oleh mana-mana institusi pendidikan kepada mana-mana individu yang dirasakan layak, dengan ahli politik, artis dan selebriti yang banyak sumbangannya pada dunia kerap dilantik sebagai Profesor Kehormat.

Sama seperti Profesor Adjung, seseorang individu yang bergelar Profesor Kehomat tidak sepatutnya meletakkan gelaran tersebut pada namanya.

Chef Wan, tukang masak nombor 1 negara kita pernah dilantik sebagai Profesor Adjung di UUM sebelum dianugerahkan gelaran Profesor Kehormat dari pihak yang sama hasil sumbangan beliau kepada institusi tersebut.


8 trend fesyen zaman dahulu yang banyak menyebabkan kematian

Mungkin anda pernah mendengar frasa "fesyen maut". Kini, kasut tumit tinggi stiletto dan seluar spandex yang terlampau ketat mungkin boleh membunuh si pemakai, namun tahukah anda fesyen dan pakaian yang "membunuh" ini sebenarnya telah lama wujud? Seawal kurun ke-18 dan ke-19 lagi pakaian dan aksesori seperti topi, kasut dan kain dalam telah mengorbankan ramai mangsa tidak berdosa.

Kami kongsikan beberapa trend fesyen yang pernah meragut nyawa pada zaman dahulu:

Pada awal kurun ke-18 sehingga kurun ke-19, topi jenis top hat sememangnya popular. Namun tahukah anda, topi top hat ketika itu dilapik menggunakan merkuri sehingga memberikan kesan kepada sistem saraf pekerja yang menghasilkan aksesori ini. Pendedahan kepada merkuri telah menyebabkan ramai pekerja menjadi agresif, angin kerap bertukar, bersikap anti sosial dan juga telah membunuh beberapa pekerja yang lain.

Atas nama fesyen, golongan wanita pada zaman Victoria tidak boleh bernafas terlalu banyak untuk memastikan pinggang mereka sentiasa dicerut dan dada diluaskan. Ketika inilah korset mula dihasilkan. Pada tahun 1903, seorang wanita mati secara mengejut setelah dua keping besi dari korset yang dipakai menusuk jantungnya. Pada tahun 1912 pula, seorang penghibur pengajuk bernaa Joseph Hennella terbaring kaku di atas pentas akibat tali korsetnya dicerut terlalu kuat.

Dalam abad ke-18, kekerasan kolar baju sering dikaitkan dengan sifat kejantanan seorang lelaki. Disebabkan itulah kolar ini menjadi fesyen popular pada zaman itu. Namun pada masa yang sama, ia juga berupaya membunuh si pemakai. Pada penghujung 1800-an, seorang lelaki nyaris terkorban apabila dia tersilap langkah semasa hendak keluar dari kenderaan dan hampir dipenggal leher oleh kolar yang keras dan tajam.

Juga dikenali sebagai kaki bunga teratai, trend ini menjadi sangat popular pada kurun ke-8 di China. Segalanya bermula apabila seorang penari bernama Yao Niang mengikat kakinya menjadi bentuk anak bulan. Amalan yang dikatakan membuatkan seorang wanita kelihatan lebih menawan ini menghasilkan lengkungan kaki yang bergantung hanya kepada otot paha dan punggung sebagai penyokong apabila berdiri atau berjalan. Namun demikian, perbuatan mengikat kaki ini menyekat aliran darah ke bahagian jari kaki dan menyebabkan penyakit seperti gangren dan pelbagai jangkitan yang membawa maut.

Kain dalam yang diperbuat daripada krinolin keras dan berstruktur memberikan ilusi pinggang pada baju seorang wanita. Pada pertengahan 1850-an, krinolin sangkar yang dihasilkan daripada tulang ikan paus dan besi mula diperkenalkan. Golongan wanita menjadi tidak keruan tergila-gilakan fesyen itu. Trend baju bersangkar itu bagaimanapun menjadi punca lebih 3,000 kes kematian akibat kebakaran krinolin.

Hiasan kepala ini popular selepas gundik Raja Louis XIV iaitu Duchesse de Fontagne memakainya. Raja Louis menyukainya dan ia kemudian terus tular menjadi satu trend di Perancis dan England.

Pada mulanya ia hanyalah hiasan rambut keriting yang diikat riben. Lama-kelamaan aksesori ini menjadi semakin tinggi, lebih gah dan lebih berbahaya. Masalah mula timbul kerana pada ketika trend hiasan kepala ini menjadi popular, lilin chandelier juga turut sama digilai ramai. Maka, ramai wanita mengalami kebakaran rambut akibat tersangkut pada lilin sehingga mengalami kecederaan teruk di bahagian muka dan leher.

Sementara wanita di negara lain sibuk menggunakan celak untuk mencantikkan mata, wanita di Renaissance Itali pula menggunakan ubat titik Belladonna untuk kelihatan lebih anggun dan menawan. Hanya dengan satu titis sahaja, ubat itu boleh membesarkan anak mata agar lebih bersinar dan boleh memukau sesiapa sahaja yang melihat. Walau bagaimanapun, penggunaan belladonna secara konsisten boleh menyebabkan buta, peningkatan degupan jantung dan penglihatan menjadi kabur.

Pada penghujung kurun ke-18, trend fesyen berubah secara drastik. Golongan wanita tidak lagi memakai gaun yang berlebih-lebihan dan bertukar gaya yang lebih seksi dengan memakai gaun yang nipis ibarat kain simis (kain dalam wanita) yang adakalanya terlalu jarang.

Gaun nipis daripada kain muslin menjadi pilihan wanita ketika itu kerana fabrik yang ringan dan mudah diwarnakan. Walau bagaimanapun, fabrik muslin itu adalah sangat mudah terbakar. Disebabkan hal itu dan juga keinginan dilihat lebih jarang, para wanita mula membasahkan baju masing-masing apabila dipakai. Lama-kelamaan, ramai yang diserang pneumonia dan mati disebabkan gaun yang basah.

Hendak berfesyen, biarlah ala kadar dan kena pada tempat. Jangan terlalu ghairah mengikut trend sehingga sanggup menanggung derita atau lebih teruk lagi - menjadi mangsa korban fesyen.


14 fakta menarik mengenai sukan bola sepak di seluruh dunia

Boleh dikatakan hampir semua orang tahu tentang bola sepak. Sebelum ini, kami pernah berkongsi satu artikel mengenai perbezaan istilah football dan soccer. Kali ini, kami ingin kongsikan 14 fakta pelik dan menarik yang anda mungkin tak tahu tentang bola sepak dari seluruh dunia:

Bola sepak berasal dari China sejak tahun 476 sebelum Masihi. Ketika zaman Dinasti Han, permainan Tsu Chu dimain menggunakan sebiji bola yang diperbuat daripada kulit dan diisi dengan bulu dan rambut. Bola perlu disepak ke dalam jaring yang dipasang pada batang buluh. Sekitar 500 tahun kemudian, orang Jepun pula mula mengasaskan permainan Kemari yang masih dimain sehingga ke hari ini. Kemari berbeza dengan Tsu Chu kerana tidak bersifat kompetitif, sebaliknya pemain hanya berdiri dalam satu bulatan sambil cuba melontarkan bola tanpa jatuh ke tanah.

Bola sepak merupakan sukan yang paling popular, paling banyak dimainkan dan perlawanan yang paling banyak disaksikan di seluruh dunia. Seramai lebih empat bilion penonton menyaksikan Piala Dunia di kaca televisyen.

Kejohanan bola sepak yang terbesar mencatatkan lebih 5,098 pasukan yang menyertainya. Perlawanan divisi kedua liga tujuh sebelah di Bangkok pada tahun 1999 itu telah disertai oleh lebih 35,000 orang pemain.

Gol paling banyak dijaringkan oleh seorang pemain ialah sebanyak 16 gol dalam satu perlawanan. Gol-gol itu dijaringkan oleh Stefan "Stanis" Dembicki (Perancis), pemain pasukan Racing Club de Lens pada Disember 1942. Dalam perlawanan itu, pasukannya telah menang dengan jaringan 32-0.

Menurut Rekod Dunia Guinness, gol yang terpantas pernah dijaringkan setelah perlawanan bermula adalah seawal 2.8 saat oleh Ricardo Olivera yang bermain untuk pasukan Rio Negro menentang Soreno pada Disember 1998. Sebelum itu, jaringan terpantas dipegang oleh Colin Cowperthwaite dari Britain dengan rekod pantas 3 saat semasa bermain untuk pasukan Barrow menentang Kettering pada tahun 1979.

Penjaga gol tidak perlu memakai baju yang berlainan warna dengan pasukannya sehinggalah tahun 1913. Perbezaan warna dan pakaian bagi penjaga gol ini supaya mudah dilihat oleh pengadil apabila dikerumuni pemain bola yang lain. Sebelum tahun 1970, warna baju penjaga gol hanya dihadkan kepada beberapa warna sahaja seperti hijau, biru, merah terang dan putih.

Menurut Runner's World, secara purata, seorang pemain bola perlu berlari sejauh 11.27 km dalam setiap perlawanan dalam kejohanan Piala Dunia. Apa yang lebih menarik, pengadil perlawanan perlu berlari lebih banyak daripada jarak itu, iaitu antara 9.7km hingga 13km.

Dr. James Naismith telah mencipta permainan bola keranjang pada tahun 1891. Namun, sukan itu tidak mempunyai bola sendiri sehinggalah tiga tahun kemudian. Pada zaman awal, pemain bola keranjang menggunakan bola sepak yang dilontarkan ke dalam bakul buah pic yang digantung pada kedua-dua hujung gimnasium.

Kelab bola yang pertama yang ditubuhkan ialah Kelab Bola Sheffield. Ia diasaskan pada tahun 1857 oleh Kolonel Nathaniel Cresswick dan Mejar William Priest iaitu dua orang pegawai tentera British. Kelab ini pada mulanya bermain di bawah peraturan Sheffield dan hanya mula menerima peraturan FA secara rasmi pada tahun 1878.

Pasukan negara dari negara Eropah telah berjaya memasuki kesemua pusingan akhir dalam kejohanan Piala Dunia kecuali pada tahun 1930 dan 1950 yang dibolot oleh negara Amerika Selatan.

Jumlah jaringan paling banyak dihasilkan ialah 149-0 dalam satu perlawanan pada 31 Oktober 2002. Pasukan Stade Olympique de L'emyrne dari Madagascar telah menjaringkan gol sendiri sebagai tanda protes terhadap pengadil yang tidak adil pada perlawanan sebelumnya. Akibat perbuatan itu, jurulatih pasukan itu telah digantung kerja selama tiga tahun dan diharamkan melawat stadium bagi tempoh yang sama.

Celestine Babayaro, pemain Chelsea kelahiran Nigeria telah mengalami kecederaan ketika meraikan gol pertamanya untuk Chelsea pada permainan pra-musim pada tahun 1993, manakala Luigi Riva pula pernah dengan tidak sengaja mematahkan tangan seorang penonton yang sedang bersorak dengan sepakan bolanya yang amat kuat.

Pada tahun 1964 di Lima, satu keputusan pengadil telah mengakibatkan rusuhan penonton yang mengorbankan sehingga lebih 300 nyawa dan menyebabkan 500 mangsa yang lain tercedera. Disebabkan kejadian itu, pihak kerajaan telah mengisytiharkan darurat di seluruh Peru.

Pada tahun 1998, satu panahan kilat telah membunuh kesemua 11 anggota pasukan bola. Kejadian itu berlaku di Congo semasa perlawanan di antara kampung Bena Tshadi dan Basangana. Dilaporkan kejadian itu berpunca daripada perbuatan sihir kerana tiada seorang pun pemain daripada pasukan lawan yang tercedera.


10 Individu Istimewa Yang Lahir Dengan Anggota Badan Tambahan

Manusia mana di muka bumi ini tak mahu dilahirkan dengan fizikal sempurna? Namun, terdapat segelintir dari kita yang kurang bernasib baik kerana dilahirkan dengan anggota badan tambahan.

Biarpun seringkali dipandang pelik, namun keistimewaan ini mampu memberi daya penarik serta melimpahkan rezeki yang lebih kepada mereka.

Iluminasi.com kongsikan kepada anda 10 individu luar biasa dengan anggota badan atau organ tambahan.

Deepak Paswan, 14 tahun, dari India melalui zaman kanak-kanak yang sukar. Dia dilahirkan dengan tangan dan kaki 'pasangan kembar'nya yang keluar dari bahagian dada. Paswan menjadi mangsa buli dengan panggilan seperti 'syaitan' dan 'si pelik'.

Penganut agama Hindu juga menyembahnya, kerana dianggap sebagai jelmaan semula tuhan Vishnu, yang sering digambarkan mempunyai anggota badan tambahan.

Pada tahun 2010, sebuah hospital di Bangalore menawarkan untuk membiayai kos pembedahan sebanyak $78,000. Pembedahan itu berjaya dilakukan dan memberi Deepak peluang untuk hidup secara normal.

Kini, Deepak bebas untuk bermain kriket dan berlari lebih laju daripada dua adik-beradiknya yang lain.

Pada tahun 2016, seorang bayi lelaki bernama Hong Hong yang mempunyai 15 jari tangan dan 16 jari kaki dilahirkan di wilayah Hunan, China. Dia kini berusia hampir 3 tahun dan mewarisi kelainan fizikal "polidaktilisme" yang dialami kira-kira satu dalam setiap 1,000 kelahiran.

Ibunya mengalami keadaan serupa, namun mempunyai 6 jari tangan dan 6 jari kaki. Ketika hamil, dia mula bimbang bayinya itu akan mewarisi penyakitnya itu.

Setelah mengumpul sekitar $30,000 yang sebahagiannya adalah sumbangan online dari orang ramai, keluarga Hong Hong akhirnya mampu menampung kos perbelanjaan pembedahan yang diperlukan.

Bayi itu perlu menempuh pelbagai lagi pembedahan untuk mengeluarkan anggota tambahannya dengan membentuk semula tangannya dan membina semula ibu jarinya.

Namun, doktor yakin Hong Hong mampu hidup bahagia dan sihat sebaik memasuki alam persekolahan.

Tompokan keratin bukanlah sesuatu yang jarang didengar. Tompokan gelap yang terhasil daripada protein yang sama seperti rambut dan kuku ini cenderung berlaku pada golongan dewasa yang lebih berusia, berkulit cerah dan banyak terdedah kepada cahaya matahari.

Tetapi, ia mampu berkembang lebih dari sekadar tompokan kecil, seperti kes Zhang Ruifang, 103 tahun, dari China. Menurut anak lelakinya, Zhang Guozheng, mereka mulanya tidak begitu peduli terhadap tompok kasar pada kulit dahi ibunya itu.

Ia membesar menjadi tanduk sepanjang 6cm, namun tidak berbahaya. Ruifang cukup teruja melihat tompokan lain di kepalanya.

Pada tahun 1868, seorang gadis dilahirkan dengan sejenis kecacatan teruk sejak lahir iaitu "dipigus". Myrtle Corbin mempunyai dua pelvis yang terpisah bersebelahan, menghasilkan sepasang kaki tambahan.

Setiap kaki dalamannya yang lebih kecil telah berkongsi dengan salah satu kaki luarannya yang lebih kuat. Biarpun Myrtle mudah menggerakkan kaki dalamannya seperti kaki luarannya, tetapi ia tidak cukup kuat untuk digunakan sambil berjalan.

Ketika zaman remaja, Myrtle bergelar penghibur dalam persembahan berbentuk pengembaraan dipanggil ‘Four-Legged Girl From Texas’. Pada usia 19 tahun, dia meninggalkan kerjayanya itu untuk berkahwin.

Walaupun menghadapi beberapa komplikasi perubatan sepanjang perkahwinan, dia meneruskan untuk melahirkan empat anak perempuan dan seorang anak lelaki. Dia meninggal dunia pada tahun 1928, ketika berusia 60 tahun.

Seorang kanak-kanak perempuan dari China, Yin Xin telah menderita sepanjang hayatnya disebabkan pertumbuhan 'kembar'nya yang melekat pada tubuhnya. Ketika dilahirkan pada tahun 2007, Yin memiliki lengan kecil di bahagian belakang yang membesar seiring dengan usianya.

Semakin lama, ia mula kelihatan seperti bentuk seorang manusia yang mempunyai jari, perut dan payudara. Pada umur 11 tahun, sebahagian besar belakangnya terdiri daripada janin itu.

Sejak dilahirkan, ibu bapa Yin telah menabung untuk melakukan pembedahan dan akhirnya mempunyai wang yang mencukupi.

Mengikut laporan Jurnal Perubatan British, prosedur pembedahan yang sangat lama dan rumit itu telah berjaya dilakukan.

Menurut kajian, kira-kira 1 dalam 18 orang memiliki puting ketiga. Selepas tempoh sebulan kehamilan, janin itu mula menumbuhkan tisu payudara dalam rahim.

Perkembangan ini terjadi di sepanjang dua garis tebal kulit dikenali sebagai garis susu, yang meregang dari atas ketiak ke permulaan kedua-dua belah kaki.

Ia biasanya pudar pada minggu ke-8 kehamilan. Jika mengambil masa yang lebih lama, tisu payudara dapat tumbuh di tempat lain di sepanjang garis itu, maka timbullah puting tambahan.

Bagi seorang wanita, garis susu mestilah berterusan sangat jauh ke bawah kaki bagi membolehkan puting ketiga tumbuh pada sebelah kakinya.

Pada tahun 1827, seorang wanita Perancis mempunyai payudara ketiga pada paha kirinya. Bahkan, ia mula mengeluarkan susu setelah kelahiran anaknya dan digunakan bagi tujuan menyusu.

Brigham Nordstrom, 30 tahun, merupakan seorang peguam dan pemain ragbi dari New Zealand yang memiliki kecergasan fizikal.

Dia tidak pernah menjangka tubuhnya sebenarnya luar biasa. Pada tahun 2009, Brigham berjumpa doktor kerana mengalami sakit belakang yang kemudiannya disahkan sebagai jangkitan buah pinggang.

Apa yang mengejutkan, dia sebenarnya mempunyai 5 buah pinggang yang berfungsi sepenuhnya. Namun, Brigham disahkan sihat. Doktor enggan membuang mana-mana organ itu, kerana dibimbangi berisiko mengganggu sistem sarafnya.

Sebelum Brigham, kisah individu yang senasib dengannya telah menjadi tajuk utama berita, termasuk seorang lelaki Serbia, seorang gadis Cina dan dua adik beradik Latvia, yang masing-masing mempunyai empat buah pinggang.

Rangka manusia dewasa biasanya terdiri daripada 206 tulang. Bagaimanapun, seorang rakyat Amerika Syarikat, Dan Aziere mempunyai 298 tulang.

"Multiple hereditary exostoses" sangat jarang berlaku, dimana terdapat kira-kira 92 tulang tambahan di seluruh tubuh penghidap, khususnya di sekeliling sendi dan sangkar rusuk.

Sejak berumur 5 tahun, Dan telah melalui pelbagai proses pembedahan. Dia juga telah menjalani 19 operasi untuk menghilangkan 42 tulang pelbagai saiz, dari yang lebih kecil dari pemadam hinggalah sepanjang 10 sentimeter.

Memandangkan ia masalah keturunan, Dan mewariskannya kepada ketiga-tiga anaknya. Untungnya, mereka tidak melalui keadaan seteruk ayahnya.

Meskipun masih tiada penawar, para saintis telah mengenalpasti gen yang menjadi penyebab penyakit ini. Ini bermakna, kondisi itu mungkin dapat dihapuskan secara menyeluruh tidak lama lagi.

Hazel Jones dari England sering mengalami kekejangan dan haid berat semasa akil baligh. Mencecah usia 18 tahun, dia didiagnos mempunyai dua faraj.

Kondisi dikenali sebagai "uterus didelphys" ini biasanya berlaku kepada seorang dalam 2000 wanita, tanpa disedari. Dalam majoriti kes, ia wujud sebagai dua rahim dengan dua serviks berasingan. Malah, penghidap juga kadangkala mempunyai dua faraj.

Seorang lagi penghidap dikenali dengan nama pengguna ‘nurseryRN’, membuka topik di ‘Ask Me Anything’ menerusi laman web diskusi, Reddit. Dia menjawab soalan tentang kehidupan seksnya dan pilihan faraj mana satu yang mahu digunakan.

Antara soalan umum yang dibangkitkan di forum itu ialah kebarangkalian seorang wanita dengan kondisi ini hamil di kedua-dua rahim pada masa yang sama.

Pada tahun 2011, soalan ini terjawab apabila seorang wanita dari Florida melahirkan anak kembar dari dua rahim. Kelahiran itu berlaku tanpa komplikasi dan kedua-dua bayi tersebut berada dalam keadaan sihat.

Kes ini adalah 1 dalam 5 juta, dimana dia mungkin harus mengeluarkan 2 telur sekaligus, menjadikan kedua-duanya disenyawakan secara berasingan, dan kemudian diimplan dalam rahim berasingan.

Lelaki juga ada yang mempunyai 2 organ seksual. "Diphallia" adalah keadaan genetik yang jarang berlaku, iaitu 1 dalam 5 juta lelaki.

Kebanyakan penghidap membuang zakar tambahan melalui pembedahan sewaktu mereka masih muda. Namun, terdapat seorang penghidap di usia pertengahan 20-an  yang masih mengekalkan dua zakar yang berfungsi sepenuhnya.

Dia juga membincangkan isu ini menerusi ruangan ‘Ask Me Anything’ di Reddit, yang telah menjadi salah satu topik paling popular di laman web berkenaan.

Buat masa ini, dia tidak berfikir untuk membuang salah satu daripadanya. Forum itu juga membincangkan komplikasi buang air kecil dan mencari jodoh buat si penghidap.


8 Tanda Dan Ciri-Ciri Lelaki Yang Benar-Benar Cintai Pasangannya

Lelaki dan wanita menggunakan cara yang berbeza dalam menunjukkan perasaan mereka. Perempuan lebih menzahirkan perasaan, lelaki pula lebih menyimpan dan tidak terlalu menunjuk rasa sayang. Susah untuk mengetahui tanda-tanda dan ciri-ciri lelaki yang setia kepada pasangannya.

Namun, jika seseorang lelaki sanggup menunjukkan rasa sayang terhadap wanita secara terbuka, maka itu tanda sayang sebenar. Sayang itu juga sebenarnya subjektif. Tapi ini adalah antara sifat "majoriti" berdasarkan pemerhatian (bukan kajian) menunjukkan seseorang itu lelaki yang baik dan calon yang baik untuk dijadikan pasangan.

iluminasi.com ingin kongsikan 8 perkara yang seorang lelaki akan lakukan kepada wanita yang benar-benar mereka cintai.

Kadang-kadang lelaki berperwatakan seperti seorang kanak-kanak. Ya, memang begitu. Kebanyakan lelaki hanya memberikan tumpuan kepada perkara yang mereka minat.

Namun, jika seorang lelaki itu mencintai, suara anda akan menjadi sesuatu yang mereka dengar. Cakap sahaja apa yang anda rasakan dan mereka akan beri perhatian.

Lelaki yang benar-benar sayang terhadap seorang wanita bukan sahaja akan dengar malah akan memberikan perhatian sepenuhnya kepada kata-kata anda. Anda akan menyedari yang mereka mengikut nasihat serta menghormati pendapat anda.

Apa yang pasangan mereka lakukan akan dirasakan seperti pencapaian diri sendiri jika seorang lelaki itu mencintai wanita.

Ia hampir seperti perasaan bangga seorang ibu apabila anak mereka melakukan sesuatu untuk kali pertama.

Lelaki yang mencintai wanita tidak akan pernah bersaing sebaliknya akan cuba untuk menang bersama-sama.

Biasanya lelaki adalah lebih dominan dalam perhubungan. Kebanyakan keputusan akan dibuat oleh lelaki, namun jika mereka benar-benar cinta, lelaki akan berkorban untuk kebahagiaan wanita.

Jika lelaki mengubah rancangannya daripada apa yang dia mahu lakukan kepada apa yang dia tahu akan membuatkan anda gembira, lelaki itu sebenarnya sedang menunjukkan rasa cinta dan hormat kepada anda.

Bagi lelaki yang mencintai, mereka akan sanggup melakukan apa saja dan bertarung untuk cinta si wanita. Bak kata pepatah sanggup meredah lautan api.

Lelaki akan sentiasa berasa beruntung mempunyai seseorang dalam hidup mereka membuatkan kehilangan wanita dicintai adalah perkara terakhir yang mereka mahukan.

Relaks, jangan panik. Ya, memang benar lelaki akan bergaduh atau bertengkar dengan wanita yang mereka cinta.

Pertengkaran atau pergauduhan bukan selalu bermaksud hubungan anda bermasalah. Jika lelaki benar-benar sayang, mereka akan bertindak begini, berbincang dan mencari penyelesaian kepada hubungan anda.

Bak kata pepatah cinta itu buta. Apa yang tidak manis di mata orang lain mungkin manis di mata anda.

Jika lelaki mencintai seseorang, mereka akan sentiasa melihat pasangan masing-masing dengan pandangan yang indah. Walaupun kadang-kadang tidak berpenampilan menarik, wanita masih kelihatan cantik di mata lelaki yang mencintainya.

Ia menunjukkan bahawa lelaki tersebut mencintai dengan ikhlas lebih daripada sekadar rupa paras.

Lelaki akan memahami orang kesayangan anda adalah sangat penting untuk anda, jika orang kesayangan anda gembira, ia membuatkan anda gembira.

Jika lelaki mencintai anda, dia akan mendengar dengan baik dan sabar ketika anda berkongsikan mengenai kisah-kisah mereka.

Lelaki akan menyedari kepentingan orang kesayangan dalam hidup anda dan akan menawarkan penyelesaian kepada masalah dengan hati yang ikhlas.

Lelaki mempunyai ego yang sangat tinggi dan benci jika kelihatan lemah. Ini adalah sifat semulajadi seorang lelaki sejati.

Namun jika seorang lelaki mencintai wanita, mereka langsung tak akan memikirkan hal ini dan tak ada sebarang masalah untuk menunjukkan rasa takut kehilangan orang yang mereka sayang.